Dimitrije Boarov: Nova milijarda duga\n► Dimitrije Boarov: Nova milijarda duga\nKrajem prošle sedmice Ministarstvo finansija Srbije objavilo je da je na međunarodnom finansijskom tržištu prodalo emisiju evroobveznica za milijardu dolara, sa rokom dospeća od pet godina i prinosom za investitore od 6,125 odsto.\nTo je peta emisija evroobveznica od septembra 2011. godine, a druga ovogodišnja emisija srpskih vrednosnih papira. Tako se sada portfelj ovih obveznica popeo na ukupan iznos od pet milijardi i 250 miliona dolara, od čega je Cvetkovićev kabinet zadužio jednu milijardu dolara, a četiri milijarde i 250 miliona dolara ovaj Dačićev. Prinosi za poverioce se kreću između 5,15 odsto i 7,25 odsto, a rokovi amortizacije su između pet i deset godina.\nZanimljivo, prilikom objavljivanja ove nove zamašne pozajmice „za finansiranje državnog budžeta u 2013. i 2014. godini“ (kako je saopšteno) nije organizovana uobičajena konferencija za štampu u Ministarstvu finansija, pa su dosta šture ocene i komentare ove operacije naši mediji morali da potraže od „spoljnih“ posmatrača i stručnjaka.\nU tim ocenama zajedničko je to što se objašnjava da je pogoršanje uslova prodaje srpskih „menica“ u poslednjih godinu dana uglavnom rezultat okolnosti da je „cena novca“ na svetskom tržištu ove godine u porastu, pri čemu investitori primećuju da se u samoj Srbiji finansijske prilike gotovo ne menjaju (stalan rast fiskalnog deficita).\nNajmanji je, zasad, problem što stalno raste učešće javnog duga u BDP-u. Taj trend koji stalno kao veoma opasan problem ističu članovi našeg Fiskalnog saveta, kako se čuje, bagatelisao je i famozni savetnik Vlade Klod Levi Štros, smatrajući da je porast javnog duga manje zabrinjavajući od paralize u kojoj se nalazi srpska privreda koja ne može da makne bez novih pozajmica.\nIako se u „normalnom svetu“ prinos na državne obveznice veći od šest odsto smatra preteranim i preteškim, može se reći da Srbija sa 6,125 odsto u ovoj poslednjoj emisiji i nije prošla toliko loše, s obzirom na nizak kreditni rejting koji ima država.\nČak se iz okolnosti da je tražnja za najnovijim srpskim obveznicima (po spomenutoj ceni), na kraju, kako je saopšteno iz Ministarstva finansija, bila dva i po puta veća od izvršene emisije, a pet puta veća od inicijalne ponude, može zaključiti da je Vlada Srbije danas prodala i više obveznica nego što je hitno potrebno, računajući da bi iduće godine njihov (verovatno potreban) plasman bio nepovoljniji.\nTim pre što je, kako je u jednom TV intervjuu natuknuo potpredsednik Vlade Aleksandar Vučić, „milijarda od Emirata po veoma povoljnoj ceni“ izgleda još golub na grani.\nSamu inerciju stalnog novog finansijskog zaduživanja teško je osporavati i kritikovati, ako se uzme u naum teško stanje u finansijama Srbije i njene privrede. Na primer, neko ko bi imao dovoljno drskosti mogao bi reći da je svako novo zaduživanje Srbije za pokriće budžetskih dubioza zapravo svojevrsno „rasterećenje“ privrede, koja bi u slučaju izostanka takvih emisija obveznica morala sama pokriti sve budžetske deficite (kad bi to uopšte bila u stanju).\nS druge strane, ako je čak 140 investitora u svetu i dalje, uprkos svim javnim pokazateljima, spremno da kupi „srpske menice“, to bi trebalo da znači da država ipak nije blizu bankrotstva.\nIstina, kada se prelistaju samo novine u poslednjih desetak dana, videćemo da Vlada Srbije ponovo kreće u vrlo hazardni ciklus. Evo, na primer, u spomenutih desetak dana javnost je izveštena da je Srbija uzela povoljan investicioni kredit od Kine od milijardu dolara (za autoput Beograd – Čačak i za novi blok termoelektrane Kostolac sa pratećim rudnicima) i investicioni kredit od ruskog Gasproma (ili od Rusije, nije baš jasno) od 1,9 milijardi dolara.\nNeko bi zbog toga čak mogao reći da je Vlada Srbije tokom novembra zadužila Srbiju praktično za ukupno oko četiri milijarde dolara, itd. Neko drugi, pak, može izneti stav – dobro je dok daju kredite, znači da nije sve izgubljeno.\nMnogi naši državljani verovatno imaju gore mišljenje o sposobnostima svoje države od stranih investitora. Evo, na primer, nove ofanzive „metalske“ divizije među domaćim lopovima: kod Bačke Palanke ukradeno više od kilometra bakarnog kabla pod naponom od 35.000 volti, dok je prethodno sa samog „graničnog mosta“ preko Dunava ukraden kabl dužine 800 metara (ima li danonoćno na tom mostu srpskih carinika i graničnih policajaca?).\nZatim, u Loznici „metalci“ pokušali da ukradu ventile sa rezervoara sa lužinom, pošto su prethodno u fabričkom krugu već krali neke cevi, pa izazvali ekološku havariju. Kradu se i dalje delovi iz trafo stanica, šahtovi po ulicama, o biciklima da ne govorimo.\nNa sve to policija u Paliluli saopštava da je na otpadima u ovoj opštini pronašla neke ukradene bicikle i mašine za mlevenje mesa. Kada će „sjajno ocenjeno“ Ministarstvo unutrašnjih poslova početi da hvata i terenske lopove? Jer, krađa gvožđa i bakra se u svetu ne smatra sofisticiranim kriminalom, za te istrage nisu potrebni visoko obrazovani i tehnološki opremljeni forenzičari.


Đurić: Povratak imovine uslov za masovniji povratak na KiM - 04.06.2015, Sputnik Srbija\nĐurić: Povratak imovine uslov za masovniji povratak na KiM\nPriština ne podstiče povratak raseljenih, smatra direktor Kancelarije za Kosovo i Metohiju Marko Đurić. On veruje da će se stupanjem na funkciju srpskih sudija i... 04.06.2015, Sputnik Srbija\n13:35 04.06.2015 (Osveženo: 16:19 05.10.2015)\nPriština ne podstiče povratak raseljenih, smatra direktor Kancelarije za Kosovo i Metohiju Marko Đurić. On veruje da će se stupanjem na funkciju srpskih sudija i povratkom uzurpirane i uništene imovine stvoriti uslovi za masovniji povratak.\nĐurić je, na okruglom stolu povodom završetka projekta „Podrška sprovođenju strategija za interno raseljena lica, izbeglice i povratnike — pravna pomoć“, kazao da se radi o projektu koji se završava posle dve i po godine, koji je finansiran iz pretpristupnih fondova EU, a u okviru kojeg je pružena pravna pomoć u 5.587 predmeta, od kojih je do kraja zatvoreno 1.856, a i dalje otvoreno 3.731.\nMarić: Formiranje ZSO ključno za opstanak Srba na KiM\n10 Maj 2015, 12:04\nOn smatra da je bitno da se ovaj projekat i dalje finansira kako bi se pomoglo raseljenima sa Kosova i Metohije, pošto se 90 odsto predmeta kojima se bavio projekat odnosi na njih.\nPrema njegovim rečima, interno raseljenim licima je pre svega pružana pravna pomoć u predmetima za nadoknadu uništene ili protivpravno uzurpirane imovine, ali i zbog neisplaćenih nadoknada za rad u preduzećima na Kosovu i Metohiji.\n„Broj predmeta na kojima se radilo, zahvaljujući donaciji EU, i broj ljudi kojima je pružena pravna pomoć je ogroman i time možemo biti zadovoljni. Međutim, veoma mali broj interno raseljenih lica pred kosovskim pravosuđem je našao lek i pravdu“, konstatovao je Đurić.\nPovratak oko 700 raseljenih na Kosmet\nOn je istakao da su interno raseljeni sa Kosova i Metohije prijavili da je potpuno uništeno više od 34.000 stambenih objekata, te da nisu uspeli da ostvare kompenzaciju, dodajući da se na Kosovu nastavlja nekažnjeno uništavanje imovine, sprečava povratak i da se ilegalnim postupcima opstruira povratak i legalizuje uzurpacija imovine.\nMeđunarodna zajednica, kako je podvukao Đurić, ne sme da dozvoli nesmetanu legalizaciju otete imovine i da se raseljeni teraju da se integrišu u život u centralnoj Srbiji.\nOn je naglasio da će Srbija biti saveznik međunarodnoj zajednici i institucijama samouprave u Prištini, od kojih očekuje veliki angažman u narednom periodu na uspostavljanju multikulturalnosti, tolerancije i inkluzije na Kosovu i Metohiji.\nNikolićeva platforma za KiM poslednja nada\n5 Maj 2015, 08:45\nŠef Delegacije EU u Srbiji Majkl Davenport ukazao je da je EU sa 2,3 miliona evra finansirala ovaj projekat kako bi pomogla u rešavanju problema izbeglih i raseljenih lica kroz pružanje besplatne pravne pomoći.\nPravni tim, kako je konstatovao, uspešno je vodio slučajeve pred svim sudovima na Kosovu, te je samo tokom ovog projekta rešeno više od 1.800 predmeta.\nAko se saberu svi predmeti od 2008. godine EU je pomogla u rešavanju, kako je dodao, više od 2.400 pravnih slučajeva.\nKomesar za izbeglice i migracije Srbije Vladimir Cucić ukazao je da je od juna 1999. godine sa Kosova u centralnu Srbiju došlo 210.000 ljudi, navodeći podatak da od 42.000 Srba, koliko je nekada živelo u Prištini, danas ih ima svega 26, u Prizrenu oko 20, a u Peći, Uroševcu, Đakovici i Vučitrnu nema nijednog povratnika.


Narodni poslanik je ovom prilikom izjavio da će ovi mladi ljudi u budućnosti predstavljati opštinu Kozarsak Dubica, odnosno Republiku Srpsku, te da među njima sjede budući političari, doktori, direktori i prosvjetni radnici. „Nastavnici će ovu djecu naučiti da pišu i čitaju ali mi svi zajedno od njih treba da naučimo da umjesto zavisti njegujemo ljubav, a umjesto gordosti iskrenost i poštenje. Ovoj djeci treba da obezbijedimo kvalitetnu budućnost i tek kada uvidimo da mladi ostaju u Kozarskoj Dubici onda možemo reći da smo uspjeli“, rekao je Banjac.\nLjubomir Marjanović zamjenik načelnika opštine pozdravio je učenike prvih razreda u Osnovnoj školi „Sveti Sava“, poželio im sretan početak i uručio poklon pakete, dok su Osnovnu školu „Majka Knežopoljka“ obišli predsjednik SO Nebojša Milovčević, potpredsjednik SO Nenad Ličanin i načelnik Odjeljenja za privredu i društvene djelatnosti Pero Karan.\nU Osnovnoj školi „Vuk Stefanović Karadžić“ u prve razrede upisano je 79, „Sveti Sava“ 37 i „Majka Knežopoljka“ 26 učenika. Prema riječima direktora ovih škola tehnički i kadrovski je sve spremno za početak nove školske godine ali da je zabilježen smanjen broj učenika prvih razreda u odnosu na prethodne godine.


BalkanMagazin :: Francuski predsednik i dijalog o Kosmetu\nutorak, 01. oktobar 2019 09:01\n(utorak 01. oktobar, pregled najvažnijih tema na naslovnim stranama u srpskoj štampi)\nBeograd, 30.09.2019 - doček odbojkaša Srbije posle osvajanja Evropskog prvenstva\nPredsdnik Francuske u Njujorku rekao Ivici Dačiću da će se odmah posle kosovskih izbora 6. oktobra lično angažovati da se što pre pronađe rešenje za južnu pokrajinu Srbije. Fiskalni savet oštro kritikovao predlog izmene budžeta za ovu godinu kojim se povećava potrošnja za 50 milijardi dinara. Beogradski taksisti ujedinili su se i započeli ranije najavljenu višednevnu blokadu prestoničkih saobraćajnica. Od 15. oktobra na 14 lokacija u oba smera biće postavljeno 56 kamera „Puteva Srbije“ koje će snimati vozače, a policija će ih koristiti za kažnjavanje prekoračenja dozvoljene brzine. Odbojkaši Srbije, novi šampioni Evrope, doputovali u domovinu.\nPariz, 30.09.2019 - Nedelja mode u Parizu (Paris Fashion Week). Kolekcija: Valli\nMakron i Kosmet\n„Makron se uključuje u dijalog o Kosovu“, piše u Danas. „Predsdnik Francuske mi je u Njujorku rekao da će se odmah posle kosovskih izbora 6. oktobra lično angažovati da se što pre pronađe rešenje za južnu pokrajinu“ izjavio je za ovaj list Ivica Dačić, šef diplomatije Srbije. List tvrdi da je „Makronov plan: Naterati nove vlasti u Prištini da ukinu takse i nastave pregovore“.\n„Priština uvela liste nepoželjnih“ , piše u Novostima pod naslovom „Rampa, da bi pogurali ´svoje Srbe´“. List dodaje da će se zabrana trajati „zvaničnicima iz Beograda sve dok traje izborna kampanja na KiM“\nPreizborni spot za Srbe - na albanskom\n„Kandidat za premijera Kosova u dva spota na albanskom jeziku pozvao sugrađane da glasaju za koaliciju „Sloboda, kako bi se ´odrekli političkog monstruma koji se zove Srpska lista´“ piše u Politici pod naslovom „Od Nenada Rašića prave albanskog Komšića“.\n„Nož u leđa Srbima na Kosovu“, objavljuje Informer pod naslovom „Đilasovci gori od Šiptara“.Tu piše da je „nenad Ristić, nosilac liste ´Sloboda´ i bliski saradnik Dragana Đilasa, u predizbornom spotu na albanskom poziva birače na Kosovu da se suprotstave ´monstruoznoj politici Srpske liste´“.\nU Novostima piše da „spot Nenada Rašića na albanskom blati SL i traži glas od Albanaca“.\nRebalansom budžeta – ponovo „u minus“\n„Fiskalni savet oštro kritikovao predlog izmene budžeta za ovu godinu kojim se povećava potrošnja za 50 milijardi dinara“, piše u Danasu pod naslovom „Odoše pare za vojsku i kredite u ´švajcarcima´“. List objavljuje da će na kraju godine „umesto viška od 25 milijardi koji bi bio bez rebalansa, na kraju biti manjaa od 23 milijarde dinara.“\nBeograd, 30.09.2019 - Tribina pod nazivom " Srbija za sve generacije" povodom obeležavanja Međunarodnog dana starijih osoba\n„Taksisti paralisali Beograd“, objavljuje Politika. „Prvi put posle duže vremena beogradski taksisti ujedinili su se i započeli ranije najavljenu višednevnu blokadu prestoničkih saobraćajnica“ piše u ovom listu. „Blokada je najavljena i za danas“ a taksisti se bune protiv „svih privrednih društava koje se bave prevozom a ne poštuju zakon“. List citira predsednika Saveza udruženja taksista Srbije Aleksandra Bjelića da sus se „prevoznici koji ne poštuju zakon osokolili zato što imaju podršku dvoje ministara iz redova SPS“.\n„Protetovaćemo sve dok se ne obustavi rad tih privrednih društava koja ne poštuju zakon“, dodaje Bjelić.\nNezvanično se procenjuje da je u blokadi učestvovalo oko 3.000 taksista što je oko 50 odsto od broja legalnih taksista u Beogradu.\nReč je oprotesu protiv novih firmi koje organizuju taksi prevoz putem interneta i predstavljaju ozbiljnu konkurenciju klasičnom taksiju.\nDanas ovim povodom objavljuje naslov „Taksisti: Antić i Ružić stoje iza Kar goa“. Reč je o prevozniku koji radi pomoću internet aplikacije.\nBeograd, 30.09.2019 - beogradski taksisti blokirali su danas centralne gradske ulice\nNadzor na autoputu za Niš\n„Bahate vozače na autoputu loviće 56 kamera“ piše u Politici. „Od 15. oktobra na 14 lokacija u oba smera biće postavljeno 56 kamera „Puteva Srbije“ koje će snimati vozače, a policija će ih koristiti za kažnjavanje prekoračenja dozvoljene brzine od 130 kilometara na sat“.\n„Kamere mere brzinu od 15. januara“ najavljuju Novosti uz nadu da će to biti „kraj nasilnoj vožnji na autoputu Beograd-Niš“.\n„Nema više brze vožnje“ piše u tabloidu Alo pod naslovom „Kamerama pokrivaju ceo autoput“.\nNova podela Evrope?\nSrpski telegraf objavljuje „tajnu analizu CIA“ pod naslovom „Evropa se deli na tri dela, Srbija ulazi u balkansku uniju“.\nPeking, 30.09.2019 - pripreme na Tjananmen trgu u Pekingu za paradu povodom obeležavanja 70. godišnjice osnivanja Narodne Republike Kine\nBez promene ministara pre izbora\n„Promena u Vladi Srbije biće tek posle izbora“, objavljuje Politika. „Rekonstrukcija kabineta premijerke Ane Brnabić malo je verovatna, nekoliko meseci pre održavanje redovnih parlamentarnih pokrajinskih i lokalnih izbora. Do kadrovskih promena u Vladi Srbije do kraja godine možže da dođe samo ukoliko neko od ministara sam zatraži da bude razrešen ili ukoliko neko od stanara u Nemanjinoj 11 bude umešan u ozbiljnu aferu“.\nSpisak ministara za zamenu\n„Na Vučićev predlog biće smenjeni i oni koji su se šlihtali strancima“, najavljuje tabloid Alo pod naslovom „Spisak ministara koji lete iz Vlade“.\nČovek iz senke u SPS-u\n„Ko je Vladan Zagrađanin, glavni akter afere ´Kfer´“ pita Kurir pod naslovom „Ovo je čovek koji iz senke vodi SPS, kontroliše sve pare u stranci, kadrira, završava poverljive poslove“. List dodaje da „Zagrađanina i Dačića vezuje i kumstvo“.\nVratili se sa zlatom\n„Odbojkaši Srbije, novi šampioni Evrope, doputovali u domovinu“ objavljuju Novosti pod naslovom „Zlatom nas obasjali“.\nBlic javlja da su „zlatni odbojkaši dočekani u Beogradu“ pod naslovom „Pokorili smo Evropu, sad moramo u Tokio“.\n„Šampioni stigli kući“ javlja Kurir pod naslovom „Srbija dočekala zlatne momke“.\n„Odbojkaši prešli put od osporavanja do šampiona“, objavljuje Danas.\nZvezdini fudbaleri protiv Olimpijakosa\nBlic objavljuje šta govore fudbaleri Zvezde pred meč sa Olimpijakosom (21.00) u Ligi šampiona, pod naslovom „Hoćemo pobedu, Grci nam večeras nisu braća“.\n„Olimpijakos mora pasti“ piše u Kuriru.\nĐoković i sumo rvač\n„David protiv Golijata, Nole izašao na megdan sumo rvaču“, objavljuje tabloid Alo uz fotografiju Novaka Đokovića u klinču sa sumo borcem u egzibicionom nastupu..


"Zemunci napokon dobijaju most do Lida"\nZamenik gradonačelnika Beograda Goran Vesić obišao je Opštinu Zemun gde je sa novoizabranim rukovodstvom razgovarao o budućoj saradnji i zajedničkim projektima. Tom prilikom istakao je da će ova opština i naredne godine biti veliko gradilište, bez obzira na smanjene prihode koji su rezultat ekonomskih posledica uzrokovanih virusom korona.\n„Sledeće godine počećemo da radimo i garažu na platou ispred KSC „Pinki”, što je značajno za građane imajući u vidu da u ovom delu grada nema garaže. Osim toga, Grad Beograd će pokušati sa privatnim vlasnicima „Pinkija” da reši problem u smislu da ga Grad Beograd preuzme zato što sada propada i treba da bude vraćen Zemuncima“, rekao je zamenik gradonačelnika.\nVesić je najavio takođe da rekonstrukcija Glavne ulice u Zemunu počinje 2022. godine, kada će biti završen i Kej oslobođenja, te da će ispred zgrade Opštine Zemun biti podignut spomenik Branku Pešiću.\n„Razgovarali smo o tome šta je sve potrebno uraditi u Ugrinovcima, Altini, Busijama i svim naseljima u okolini Zemuna. Napravićemo plan za svaku od tih celina koji će imati trajanje od deset godina“, istakao je Vesić.\n„Građani znaju da ima još mnogo problema, ali i znaju šta smo sve uradili za ovih osam godina u svakom delu Zemuna, što je više nego desetinama godina unazad. Zato i želimo da se napravi plan za svako od tih naselja i da ljudi tačno znaju šta će biti urađeno u narednih deset godina“, rekao je Vesić.\nOn je najavio i da tokom naredne godine Grad Beograd završava projektovanje rekonstrukcije zgrade Komande ratnog vazduhoplovstva, koja će konačno zasijati na „ponos Zemuna i Beograda“.\ngoran vesić/kej oslobođenja/rekonstrukcija/zemun


Dobro došli na Sajam tehnike 2022. – Međunarodni sajam tehnike\nDobro došli na Sajam tehnike 2022.\n64. Međunarodni sajam tehnike i tehničkih dostignuća, koji treba da se na Beogradskom sajmu održi od 24. do 27. maja 2022. godine, može samo da potvrdi status regionalnog sajamskog lidera ali i reprezenta globalne sajamske industrije u svim oblastima tehnike i tehničko-tehnoloških inovacija. Visok rejting i ugled koji uživa podrazumevaju se.\nBiće to nova i ekskluzivna prilika da se povežu i promovišu proizvođači, konstruktori, inovatori, start up i job shop preduzeća, trgovci, distributeri, udruženja i zastupnici vodećih svetskih kompanija u industriji, i to u jedinstvenom poslovnom ambijentu najveće pametne fabrike.\nSvi oni će imati privilegiju da budu deo partnerstva između nauke i privrede i interakcije između industrije 4.0, veštačke inteligencije, mobilnosti radne snage, energetskih rešenja… Da na jednom mestu ponude, prezentuju ali i obaveste se o aktuelnim tehničko-tehnološkim inovacijama i rešenjima, da predstave industrijske potencijale, razmene iskustva, mogućnosti za nova ulaganja i poslovna umrežavanja.\nKao pokretač industrijske transformacije u regionu, i 64. Međunarodni sajam tehnike i tehničkih dostignuća imaće programski akcenat na promociji 4. industrijske revolucije, kao globalne poente digitalizacije svih proizvodnih procesa. Već po tradiciji, najviše izlagača očekuje se iz oblasti „Integre“, CNC mašina, obradnih centara, alata i sistema alata, potom iz oblasti industrijske elektronike i mernih uređaja, te termotehnike i elektroenergetike. Za očekivati je i „tenziju“ u oblasti materijala i komponenti za industriju, tehnologija i opreme za pripremu i prečišćavanje vode i sistema i komponenti za pakovanje i ambalažu. A sve to u kontekstu ultimativnih zahteva za inovativnošću proizvoda i tehničko-tehnološkim novostima u svim oblastima – od 3D i laserskih tehnologija, električnih letelica i robotike, do obrade plastike, automatizacije proizvodnih procesa, mernih instrumenata, alata.\nIskustva sa poslednjeg Sajma tehnike, održanog 2019, kažu da učešće na predstojećem željno očekuje više od 700 izlagača, od kojih najmanje 300 inostranih, različitih profila i dometa, iz tridesetak zemalja. To se odnosi i na više od 17 hiljada posetilaca, među kojima je i vidno rastući broj onih iz kategorije poslovnih. Njima će biti namenjen i specijalni poslovni paket dodatnih usluga i pogodnosti radi zadovoljavanja njihovih specifičnih potreba i interesa.\nSve to je dokaz i potvrda da su i u vremenu digitalizacije i masovnih komunikacija industriji i privredi potrebni sajmovi i međuljudski kontakti. Transformacija industrije nikada ne prestaje, jer industrija za svega nekoliko meseci implementira rešenja za koja su nekada bile potrebne godine. Zbog svega toga se žurba za prijavljivanje i obezbeđivanje izlagačkog prostora na sledećem, 64. Sajmu tehnike čine sasvim logičnima i neizbežnima.


SKGO objavio „Priručnik za izradu propisa lokalne samouprave“ - Dijalog.net\nNaslovna Kultura SKGO objavio „Priručnik za izradu propisa lokalne samouprave“\nBeograd, 31. januar 2020. – Stalna konferencija gradova i opština (SKGO) pripremila je i objavila „Priručnik za izradu propisa lokalne samouprave“.\nKako navode iz SKGO-a, ovim i sličnm izdanjima žele da unaprede kvalitet lokalnih propisa, kao i da doprinesu ujednačavanju prakse u izradi lokalnih akata.\nPriručnik sadrži skup teorijskih i praktičnih informacija, objašnjenja, tumačenja, preporuka, saveta i smernica koji mogu biti od pomoći u procesu obavljanja normativnih aktivnosti, odnosno u izradi propisa i drugih pravnih akata iz nadležnosti jedinica lokalne samouprave.\nU ovom Priručniku se, na osnovu „Jedinstvenih metodoloških pravila za izradu propisa“, i „Metodologije za izradu podzakonskih propisa“, obrađuje izrada propisa sa prilagođenim pravilima za lokalni nivo vlasti.\nPriručnik je namenjen zaposlenima u lokalnoj upravi, licima na rukovodećim mestima i nosiocima javnih funkcija na lokalnom nivou, ali, pre svega, zaposlenima u lokalnoj upravi koji rade na pripremi i izradi propisa i drugih pravnih akata koje donose organi jedinica lokalne samouprave, piše na sajtu SKGO-a.\nPrethodno Unikredit banka objavila konkurs “Svako dete je jednako važno”\nSledeće FoNet: Tužilaštvo da reaguje na pretnje koje su doživeli Bojana Maljević i Svetozar Cvetković\nTop Tags lokalna samouprava istraživanje Evropska komisija OCD Društvo vladavina prava konkurs Civilno društvo evropske integracije Evropska unija Srbija i Evropska unija mladi mediji Vlada Republike Srbije Pravosuđe


KRVAVI PROTESTI U AMERICI Dvojica policajaca upucana na demonstracijama | Happy BSC portal\nKRVAVI PROTESTI U AMERICI Dvojica policajaca upucana na demonstracijama\nDvojica policajca ranjena su iz vatrenog oružja na protestima u Luisvilu u američkoj saveznoj državi Kentaki, koji su izbili nakon što je Velika porota odlučila da nijedan od trojice osumnjičenih pripadnika policije neće biti optužen za ubistvo Afroamerikanke Brijane Tejlor.\nLMPD Police Chief briefing on officers injured during protest response.\nPosted by Louisville Metro Police Department on Среда, 23. септембар 2020.\nVršilac dužnosti šefa policije u tom gradu Robert Šreder rekao je da je osumnjičeni za ranjavanje policajaca uhapšen, ali nije otkrio da li je ta osoba učestvovala u demonstracijama, prenosi AP.\nPrema njegovim rečima, policajci su ranjeni nakon što je na jednoj raskrsnici koju su demonstranti blokirali došlo do pucnjave, a okupljeni počeli panično da beže. U tu oblast poslati su policajci naoružani puškama, koji su uz pomoć vozila odblokirali put. Kako prenose mediji, zbog sukoba s policijom uhapšeno je vise od 40 demonstranata.\nProtesti su organizovani i u drugim američkim gradovima, a građani nezadovoljni odlukom porote da ne podigne direktno optužnicu za ubistvo Brijane Tejlor okupili su se na ulicama Njujorka, Čikaga, Vašingtona, Atlante i Filadelfije. U glavnom gradu Amerike, demonstranti su se okupili kod parka Lafajet ispred Bele kuće.\nVelika porota u Luisvilu u Kentakiju optužila je bivšeg policajca za bezobzirno ugrožavanje života u slučaju ubistva zdravstvene radnice Brijane Tejlor u policijskoj raciji u martu, ali je odlučila da su druga dvojica policajaca opravdano pucala u toj akciji i protiv njih nisu podignute optužnice.\nU očekivanju odluke suda, gomile ljudi okupile su se oko parka na trgu Džeferson u Luisvilu, mesta redovnih demonstracija protiv policijske brutalnosti. Nakon što je odluka o podizanju optužnice objavljena, gradonačelnik Luivila Greg Fišer objavio je uvođenje trodnevnog policijskog časa, koji će počinjati u 9 uveče.


– Sa Etihad-om dva besplatna noćenja u Abu Dabiju – Travel Magazine\nSa Etihad-om dva besplatna noćenja u Abu Dabiju\nHome »Vesti» Sa Etihad-om dva besplatna noćenja u Abu Dabiju\nObjavljeno 29. maja 2019. | 0 komentara\nEtihad Airways, nacionalna aviokompanija Ujedinjenih Arapskih Emirata, nedavno je najavila produžetak kampanje besplatnog prekida putovanja u Abu Dabiju do kraja godine, zbog popularnosti ponude tokom početnog meseca.\nPutnicima na proputovanju kroz glavni grad UAE upućen je poziv da iskoriste priliku i uživaju u pauzi na putovanju tokom dvodnevnog besplatnog boravka u hotelu i istraže razne živopisne atrakcije grada.\nAbu Dabi posetiocima nudi priliku da istraže kulturne znamenitosti, impresivnu arhitekturu, tematske parkove svetske klase, kao i upečatljive plaže i pustinjske pejzaže. Grad se dopada i solo putnicima i parovima u potrazi za jedinstvenim iskustvima putovanja, kao i porodicama koje žele sjajne uspomene s decom, čineći ovaj grad savršenom destinacijom za predah tokom odmora.\nEtihad Airways nudi dva besplatna noćenja u hotelskom smeštaju u Abu Dabiju svim gostima koji rezervišu letove do i od svih destinacija Etihad-a preko Abu Dabija. Gosti mogu da biraju između hotela koji se nalaze u gradu, uključujući i hotele sa pet zvezdica kao što su Intercontinental Abu Dhabi i Dusit Thani Abu Dhabi, kao i Pearl Rotana, Courtyard by Marriott VTC, Crowne Plaza i Radisson Blu.\nOvaj besplatan prekid putovanja u Abu Dabiju dostupan je za rezervacije preko interneta na sajtu etihad.com ili preko turističkih agenata do 01. decembra 2019. za letove do 31. decembra 2019 godine.\nKomercijalni direktor Etihad Airways-a Robin Kamark rekao je ovim povodom: „Izuzetno smo zadovoljni što je naša kampanja besplatnog prekida putovanja u Abu Dabiju privukla toliko naših gostiju i premašila naša očekivanja u prvom mesecu. Ova neverovatna promocija nam daje mogućnost da većem broju posetilaca iz celog sveta prikažemo naš izuzetan dom. Gosti mogu da istraže brojne znamenitosti Emirata, kao i da se opuste i osveže u pauzi putovanja.“\nPosetioci u Abu Dabiju mogu da se upoznaju sa remek-delima kulture i glavnim arhitektonskim atrakcijama, uključujući Veliku džamiju Šeika Zajeda, Luvr Abu Dabi i novootvorenu Predsedničku palatu Kasr Al Vatan.\nTuristi u potrazi za prirodnim lepotama mogu da „šmugnu“ do predivnih peščanih dina Arabijske pustinje, ili pronađu mir na netaknutoj obali i prekrasnim plažama oko ostrva Abu Dabi.\nAdrenalinski avanturisti mogu da uživaju u uzbuđenjima koja nude gradski tematski parkovi, uključujući intenzivni doživljaj G-sile na rolerkosterima Ferari Sveta (Ferrari World), kao i u vožnjama i atrakcijama Jas vodenog sveta (Yas Waterworld) i Vorner Bros sveta (Warner Bros World).\nNezaboravne ekspedicije pustinjskog safarija, mnoštvo golf terena svetske klase i izuzetan izbor domaćih i međunarodnih gastronomskih doživljaja osiguravaju dobar provod za svakoga.\nPrednost ovakvih prekida putovanja ne samo da omogućava iskustvo dva odmora u jednom, već pomaže u smanjenju doživljaja džet lega. Globalni putnici sa dugih putovanja će imati koristi od prilagođavanja vremenskoj zoni na njihovom putovanju, stižući na konačno odredište odmorniji.\nEtihad gosti, koji rezervišu preko interneta, treba da izaberu opciju leta za više gradova (multi-city flight) i biće upućeni na stranicu za rezervaciju prekida putovanja nakon potvrde rezervacije. Gosti zatim imaju mogućnost da izaberu hotelski paket kod jednog od mnogih hotelskih partnera koji učestvuju u ovoj promociji.\nSa „Posebnom Abu Dabi propusnicom“ (Extraordinary Abu Dhabi Pass), posetioci Abu Dabija mogu da iskoriste svoju kartu za Etihad Airways avion kako bi iskoristili prednosti popusta u odabranim atrakcijama, restoranima, spa tretmanima, plažama i prodavnicama širom grada.\nUpoznajte i drugu stranu Abu Dabija, kao i njegovih šest jedinstvenih atrakcija.


Штрајк просветара: 4.500дин далеко од договора са Владом\nŠtrajk prosvetara: 4.500din daleko od dogovora sa Vladom\n24-12-2014 19:45 Društvo Srbija\nBEOGRAD - Štrajkački odbor sindikata obrazovanja zatražio je danas od vlade da zaposleni u prosveti počev od 1. decembra dobijaju mesečnu novčanu pomoć od 4.500 dinara.\nProsvetari u štrajku (Foto: pixabay)\nPrihvatanje predloga značilo bi obustavu štrajka, a sindikati obrazlažu da bi se ta naknada isplaćivala "po osnovu rada sa različitim socijalnim grupama, rada na prevenciji ranog napuštanja škole, angažovanju na zaštiti i bezbednosti učenika u školi i van škole...". U predlogu sporazuma sa Vladom Srbije, Štrajkački odbor podseća da zaposleni u prosveti jedini nisu imali povećanje zarada od 2008. godine i da imaju najniže zarade u javnom sektoru. Sporazum bi obavezivao vladu da najkasnije do 1. juna 2015. godine uredi zarade jedinstveno za sve budžetske korisnike putem Zakona o platnim razredima koji će se primenjivati od 1. januara 2016. godine. U predlogu sporazuma koji su danas uputili vladi i Ministarstvu prosvete, sindikati traže da se protiv zaposlenih koji su učestvovali u štrajku ne preduzimaju disciplinske mere, niti da im se dodatno umanji plata. Takođe, sindikati traže i da dva člana Zakona o osnovama sistema obrazovanja i vaspitanja, koji se tiču prijema u radni odnos i rešavanja tehnoloških viškova budu usvojeni u obliku dogovorenom sa sindikatima, navedeno je u predlogu koji je Granski sindikat prosvetnih radnika Srbije Nezavisnost dostavio medijima. Zatraženo je i da se uključi republička Agencija za mirno rešavanje radnih sporova.\nPročitajte još:Prosvetari: Neće nas uplašiti pretnje ministarstva, ostajemo u štrajku! Ministarstvo prosvete postiglo sporazum sa prosvetarima, ali prosvetari nisu sa Ministarstvom


Isporučeni prvi testovi na virus korona koje je finansirala EU - Trebevic.net\nInstitutu za javno zdravstvo Republike Srpske i kantonalnim bolnicama u Sarajevu, Mostaru i Tuzli danas je isporučeno ukupno 2.500 testova na virus korona koje je finansirala EU, a čiju nabavku je obezbijedio Razvojni program UN, saopšteno je iz Delegacije EU u BiH.\n– Ovo je prva u nizu isporuka koje će biti realizovane u okviru paketa finansijske pomoći EU za hitne medicinske potrebe u BiH. Ukupno sedam miliona evra konkretne EU pomoći omogućiće nabavku 80 respiratora, 7.500 setova za testiranje i 15.000 lične zaštitne opreme za medicinsko osoblje – rekao je ambasador EU u BiH Јohan Zatler.\nNajavljeno je da se do kraja sedmice očekuje isporuka još 5.000 testova.\n– U okviru zajedničkog odgovora na pandemiju koronavirusa, EU i UNDP su 26. marta potpisali finansijski paket za hitnu pomoć BiH u vrijednosti dva miliona evra, čime je još jednom potvrđeno snažno partnerstvo UNDP, EU i domaćih vlasti u odgovoru na trenutnu krizu – navedeno je u saopštenju iz Delegacije EU u BiH.


utorak, 03 decembar 2019 20:13\nsreda, 13 novembar 2019 23:24\nDENISA PETRULENKOVA IZ ČIJIH AKVARELA IZLAZI OČARAVAJUĆA SVETLOST\nSinoć je u Internacionalnom umetničkom studiju „Radovan Trnavac Mića“ svečano otvorena samostalna izložba „Akvareli“ ruskog umetnika Denisa Petrulenkova. Kako i sam naziv ove izložbe kazuje, pred publikom je postavka akvarela, manjeg i srednjeg formata, na kojima je Petrulenkov ovom zahtevnom tehnikom vodenim bojama predstavio motive duboko povezane sa verom i religijom, odnosno pravoslavljem i duhovnošću. Tako su na njegovim akvarelima prikazani delovi liturgijskih bogosluženja i litija, monaška i sveštenička lica, čitanje molitvi, paljenje sveća, krst, kandilo... Izložbu je otvorio Peđa Aćimović, organizator prestižnog Međunarodnog bijenala akvarela u Beogradu i vlasnik Galerije „A“, zahvaljujući kome su se akvareli Denisa Petrulenkova našli pod svetlom reflektora galerije Internacionalnog umetničkog srudija u Valjevu.\nutorak, 12 novembar 2019 13:09\nU godini kada MŠ „Živorad Grbić“ obeležava 65 godina uspešnog trajanja, finale prethodne nedelje obeležio je veličanstven uspeh dva mladića ostvaren na 69. Svetskom trofeju harmonike koji se ove godine održao u gradiću Loule u Portugalu.\nVlajko Jovanović, učenik 6. razreda OMŠ u klasi prof. Dušice Timotić ostvario je pobedu u svojoj kategoriji na ovom prestižnom svetskom takmičenju, a Aleksa Mirković, nekadašnji učenik valjevske muzičke škole, a sadašnji student Muzičke Akademije u Istočnom Sarajevu, ostvario je pobedu u kategoriji KOMPOZICIJA.\nutorak, 29 oktobar 2019 08:15\nU sredu, 30. oktobra, u 19.30 časova, u valjevskoj muzičkoj školi Valjevce očekuje umetnički program nastao povodom obeležavanja 20 godina prijateljstva između Valjeva i Pfafenhofena. Dve decenije saradnje ova dva grada, iznedrilo je nekoliko izvanrednih projekata na polju kulture, obrazovanja, ekologije ali i brojne humanitarne akcije od strane Udruženja Društva prijateljstva Valjevo-Pfafenhofen i udruženja "Soziale Sculpture" iz Pfafenhofena.\nU sredu, u najavljeno vreme,u holu MŠ „Živorad Grbić“, valjevskoj publici biće predstavljena izložba fotografija na kojoj su zabeležene poslednje dve decenije ovog lepog, humanog i kreativnog prijateljstva a nakon izložbe i koncert muzičara Valjeva i Pfafenhofena koji će izvesti muziku slovenskih i nemačkih kompozitora i promovisati CD "Istok-Zapad" kreiran u Pfafenohofenu, u martu ove godine. Ideja da se kroz umetničku muziku prikaže zvuk i osobenost Istočne i Zapadne Evrope ali i istina da najbolje izgledaju i zvuče kroz zajedništvo, realizovana je kroz muziciranje valjevskog dua „MiSS“ ( Suzana Radovanović Perić – violina i Milica Prodanović – klavir) i tria Schiren iz Pfafenhofena (Anna Marie Daubner – cello, Christiana Sauer – viola, violin and Stefan Daubner – double bass, piano).\nTAMARA JOKIĆ U VALJEVSKOJ MUZIČKOJ ŠKOLI\nponedeljak, 26 avgust 2019 21:25\n+U MŠ „Živorad Grbić“, 28. i 29. avgusta, jedna od najkvalitetnijih srpskih vokala, Tamara Jokić će za učenike MŠ "Živorad Grbić" ali i sve zainteresovane sugrađane uzrasta od 14 do 25 godina realizovati radionicu pevanja "Glas kao instrument" . Kroz rad sa zainteresovanim polaznicima, Tamara će se baviti tehnikom pevanja i analizom pevanja kao jednog od najsnažnijih umetničkih izraza. Cilj radionice je prihvatanje svog zvuka i glasa, tehnički napredak i posmatranje glasa kao instrumenta. Pesme koje pevamo imaju svoje značenje i sve lirske i emotivne aspekte bi trebalo ujediniti sa tehničkim kako bi se postigao potpun muzički i umetnički izraz.\nRođena u Valjevu, gde je kroz muzičku školu, Valjevsku gimnaziju i male lokalne festivale negovala svoje pevanje u raznim oblicima, Tamara Jokić je svoje zvanično muzičko obrazovanje zaokružila na muzičkom koledzu "Berkli" u Bostonu. Prvi javni nastup imala je sa 6 godina, a sa 14 godina je prvi put počela da peva fado muziku, što ju je približilo Iberijskom poluostrvu kao geografskom podneblju i Portugalu kao jednoj svojevrsnoj kulturi.


Zatvoreni granični prelazi Horgoš i Bački Vinogradi\nBeta 16. septembra 2015. 07:50\nVozače očekuje umeren intenzitet saobraćaja i dobra prohodnost puteva, saopštio je Auto-moto savez Srbije (AMSS).\nPrema podacima Uprave granične policije, zatvoreni su granični prelazi Horgoš i Bački Vinogradi s Mađarskom. Na Kelebiji i Bačkom Bregu pojačan je intenzitet saobraćaja, ali zadržavanja putničkih vozila na graničnim prelazima nisu duža od 20 minuta.\nBez dužih zadržavanja prolazi se i na graničnim prelazima sa Hrvatskom. Na ostalim graničnim prelazima nema dužih zadržavanja. Zadržavanja nema ni na naplatnim rampama.\nZbog radova na asfaltiranju desne trake autoputa u smer od Subotice ka Novom\nSadu u sredu i u četvrtak u vremenu od 07.00 do 17.00 biće izmenjen režim saobraćaja prema postavljenoj privremenoj saobraćajnoj signalizaciji.\nDo 17. septembra u vremenskom periodu od 07.00 do 17.00 na snazi je izmena režima saobraćaja na državnom putu I A reda broj 1, deonica čeona naplatna stanica Sirig – Novi Sad, leva strana auto-puta u smeru Novi Sad – Subotica, zbog radova na sečenju ukrasnog šiblja u razdelnom pojasu. Radovi se izvode u pokretu u preticajnoj traci.\nOd 14. septembra od 10.00 časova na državnom putu I A reda broj 1 u zoni petlje „Mali Požarevac“ ( autoput E-75), deonica Beograd – Niš, zbog radova na rehabilitaciji desne trake auto-puta, u smeru Beograd – Niš, izmenjen je režim saobraćaja. Tokom radova za saobraćaj će biti zatvorene preticajna i vozna traka u dužini od 2,3 kilometra i saobraćaj će se odvijati zaustavnom trakom.\nOd 8. septembra na državnom putu I A reda broj 1, autoput E-75 Beograd-Niš, na deonici od petlje Aleksinački rudnici do petlje Ražanj, u smeru Niš-Beograd, izvode se radovi na zameni dilatacionih spojnica na mostu preko Ruiške reke. Tokom radova za saobraćaj će biti zatvorene vozna i zaustavna traka, a saobraćaj će se odvijati preticajnom trakom.\nOd 1. septembra zbog izgradnje leve kolovozne trake obilaznice oko Beograda, na državnom putu I A reda broj 1, zatvorena su sva uključenja i isključenja sa Obilaznice u okviru petlje Surčin. Vozila koja se uključuju i isključuju sa Obilaznice na deonicu Surčin-Dobanovci upućuju se na korišćenje petlje Dobanovci. Saobraćaj na pravcu Dobanovci – Bubanj Potok odvijaće se normalno u skladu sa već postavljenom saobraćajnom signalizacijom.\nDo 30. septemba biće izmenjen režim saobraćaja na delu državnog puta I A reda broj 1 (autoput E-75), zona Novog Sada, od petlje Sever do petlje Temerin, zbog izvođenja radova na postavljanju stubova javne rasvete. Za radova povremeno će biti zatvaranje saobraćaja na preticajnim trakama u oba smera auto-puta, dok će se saobraćaj preusmeravati na vozne saobraćajne trake.\nZbog interventnih radova na rehabilitaciji nadvožnjaka kod Kovilja na državnom putu IA reda br.1 izmenjen je režim saobraćaja tako što se saobraćaj u oba smera (ka Beogradu i ka Novom Sadu) odvija samo zaustavnim trakama prema postavljenoj saobraćajnoj signalizaciji.\nNa deonici auto-puta E-75 u izgradnji Vladičin Han – Vranje saobraćaj je preusmeren na privremenu saobraćajnicu, uz ograničenje brzine na 40 do 50 kilometara na čas, a kod mesta Gramađe, vozila idu kroz naselje.\nIzmeđu Male Kopašnice i Grdelice, brzina je ograničena na 30 do 40 kilometara na čas.


Mobilni telefoni, 29.09.2016, 09:00 AM\nRazgovori korisnika Appleove aplikacije iMessage (novo ime applikacije je Messages) su bezbedni - ono što korisnici pričaju ostaje između njih i njihovih sagovornika. To je ono što obećava Apple. Ali dokument do koga je došao sajt Intercept govori da to nije baš tako, i da američke vlasti mogu dobiti od Applea neke informacije o korisnicima aplikacije ako za to imaju sudski nalog.\nS obzirom da je sadržaj iMessage zaštićen end-to-end enkripcijom, Apple nema pristup razgovorima korisnika, ali ima meta podacima koje iMessage šalje serverima kompanije.\nApple, na primer, beleži svaki novi razgovor koji započnu korisnici. Svaki put kada korisnik ukuca nečiji broj telefona da bi poslao poruku, aplikacija iMessage kontakira Appleove servere da bi se proverilo da li broj pripada korisniku iMessage ili ne. Ta informacija se koristi da bi se poruka poslala ili preko iMessage ili preko SMS sistema.\nAko vlasti imaju sudski nalog, one mogu da dobiju od Applea podatke koji otkrivaju sa kim je korisnik razgovarao, datum i vreme razgovora i IP adresu korisnika. Ovi podaci ne dokazuju da je korisnik zaista razgovarao sa nekim, ali definitivno govore da je korisnik bar pokušao da kontaktira drugu stranu. Pored toga, IP adresa korisnika može da otkrije njegovu lokaciju, što je suprotno onome što je Apple tvrdio 2013., a to je da kompanija ne čuva podatke koji otkrivaju lokaciju korisnika.\nApple je potvrdio Interceptu da na svojim serverima ova informacije zadržava, ali samo 30 dana. Posle toga se ove informacije brišu sa servera, osim ako sudski nalog ne obavezuje kompaniju da sačuva određene logove do završetka istrage, što znači da bi taj period od 30 dana mogao biti i produžen na zahtev suda.\nDokument do koga je došao Intercept je naslovljen sa "iMessage FAQ for Law Enforcement" i predstavlja neku vrstu uputstva o tome koju vrstu podataka vlasti mogu dobiti od Applea za potrebe istraga.


Montenegro Airlines plaća ratu za Embraer – Bankar.me\nJuly 29, 2016 AVIO SAOBRAĆAJ, CRNA GORA, PLANETA, SVE VIJESTI Leave a comment\nNacionalna kompanija Montenegro Airlines je, podsjećanja radi, 2010. godine kupila avion tipa Embraer 195, i to putem finansijskog lizinga kod BNDES banke, sa rokom otplate od 12 godina u 24 jednake rate, počev od 2011. godine.\nNa osnovu programa državne pomoći iz juna 2012. godine rate iz 2013, 2014 i 2015 godine platila je Vlada Crne Gore.\nKako navode iz kompanije, šrotekle tri godine smanjene su dugoročne obaveze kompanije za 20 miliona eura, što je ranije i konstatovano na konstutivnoj sjednici Odbora direktora 18. jula.\nKako dodaju, bilježe se i odlični komercijalni rezultati.\nNaime, Montenegro Airlines je do 28. jula prevezao 309.696 putnika ili 1,6 odsto više nego u istom periodu prošle godine; a u redovnom saobraćaju Montenegro Airlines je prevezao pet odsto putnika više nego u istom periodu lani.\nPrevious Ramo Bralić na čelu kompleksa Meljine\nSljedeći Spisak kompanija koje su od države dobile novac za podsticanje investicija


Ideološki krugovi Đorđa Stankovića\nNaša javnost se najbolje može predstaviti kao niz ustaljenih i nepomirljivih stavova i ideoloških koncepcija, predrasuda i uzaludnih pokušaja da se uspostavi ozbiljan dijalog o najkompleksnijim i najkontroverznijim pitanjima naše savremene istorije. Ideološke podele kao da su dublje i nepomirljivije nego ikada. Rasprave o rehabilitaciji ljudi koji su stradali nakon Drugog svetskog rata ili bili potpuno marginalizovani u našoj naučnoj i medijskoj javnosti samo su još jedna potvrda naše nespremnosti da unesemo duh racionalnosti u dijalog o najznačajnijim društvenim i političkim pitanjima i izazovima naše političke istorije.\nNi Slobodan Jovanović i pitanje njegove rehabilitacije nisu ostali izvan ovih rasprava, naprotiv, samo se nastavilo tamo gde se stalo gotovo pre pola veka. Obnovljen je već pomalo zaboravljeni ideološki govor koji je vrhunac doživljavao u vreme uspostavljanja jednopartijskog socijalističkog režima. Njegovo kapitalno naučno delo i kratkotrajno političko delovanje ostali su predmet pseudopolitičkih rasprava i ideoloških osporavanja.\nIstoričar Đorđe Stanković je, bez obzira na tvrdnje u tekstu „Mandale ili kultura sećanja i ‘rehabilitacije’“ da je uvek nastojao da otvara nove krugove saznanja zasnovanih prvenstveno na novim izvorima i metodama, ovom prilikom ponudio već toliko puta rabljene ideološke, političke i lične diskvalifikacije Slobodana Jovanovića, pozivajući se pri tome na ispričane „pouzdane“ priče i još pouzdanija svedočenja, kao nove istorijske izvore, koji će konačno osvetliti prirodu i karakter Slobodana Jovanovića. Nema tu ni traga od najavljene pročišćene kulture sećanja, a ni od novih saznanja, već je u pitanju ponavljanje osuda, pomoću kojih je decenijama Slobodan Jovanović bio izopšten iz našeg društva i iz naučne i univerzitetske javnosti.\nĐorđe Stanković je u pravu kada navodi da se u nacionalnoj mitomaniji izgubila etičnost nauke i kulturnog ophođenja, ali je upravo njegov odnos prema delu i kratkom i neuspešnom političkom delovanju Slobodana Jovanovića kao predsednika izbegličke vlade u Londonu demonstrirao nedostatak elementarne etičnosti, naučne objektivnosti i kulturnog ophođenja. To je samo još jedan dokaz nepostojanja utemeljenog kulturnog obrasca, o čemu je pisao Slobodan Jovanović.\nOn nije imao nikakvih iluzija kada je u pitanju dnevna politika u tadašnjoj Jugoslaviji, može se reći da je imao i neku vrstu ironičnog prezira prema pragmatičnoj politici. Sâm je rekao da je bio neuspešni predsednik još neuspešnije vlade. Ovakav stav je sigurno poznat Đorđu Stankoviću, kao i dugogodišnje izbegavanje Slobodana Jovanovića da neposredno učestvuje u političkom životu jer je veoma dobro znao pred kakvim se teškim izazovima nalazila politika u duboko politički i socijalno podeljenoj jugoslovenskoj državi. Zato govoriti o Slobodanu Jovanoviću kao isključivo političkoj ličnosti i političkom delatniku, a ne uzimati u obzir celinu njegovog teorijskog i istoriografskog dela očito je politikantsko podmetanje.\nMeđutim, Đorđe Stanković ne odustaje tako lako. On je veran svom pre svega ideološkom ubeđenju kada bez ikakve rezerve otvara pitanje da li je Slobodan Jovanović bez trunke savesti i upitanosti o posledicama potpisao akt i odobrio, na predlog svog šefa kabineta, da se u delo sprovede slovo Z, što je značilo „zaklati“, i da je tako pobijeno stotine viđenih Srba.\nBez obzira na to što se ovakva bestidna tvrdnja ne izriče prvi put, prosto je neverovatno da istoričar i naučnik Đorđe Stanković može da ponovo, kao neki izraubovani ideološki vremeplov, oživljava ovakve osude. Ovo je jedna od toliko puta prežvakanih diskvalifikacija Slobodana Jovanovića kao besavesnog ideologa ravnogorskog pokreta i političkih likvidacija vršenih u građanskom ratu u vreme Drugog svetskog rata. Kada se pročitaju ovakvi napadi, stiče se utisak da se suđenje Slobodanu Jovanoviću nije ni završilo i da su njegovi progonitelji i tužioci još uvek na svom partijskom i ideološkom zadatku.\nĐorđe Stanković u svojoj ideološkoj okovanosti i slepilu čak prelazi i one toliko potrebne granice elementarnog dobrog ukusa kada rezolutno tvrdi da je Slobodan Jovanović kao predsednik vlade skrivao izveštaje o genocidu nad Srbima u NDH, preporučujući cinično jednom članu vlade da je bolje da čita Dikensa, nego što se brine o Srbima u NDH. „Zar je to onda najveći srpski um“, pita se pravoverni Đorđe Stanković, ne prelazeći – kako on tvrdi – graničnu liniju nauke. Međutim, upravo ovakve i slične tvrdnje dokazuju da ovaj istoričar ne poštuje osnovne postulate istorijske nauke, budući da mu je jedini cilj da pokaže da je Slobodan Jovanović sitni i beskrupulozni politikant nesposoban da ima saosećanja za žrtve srpskog naroda.\nSvakom ko iole poznaje izuzetno naučno delo i delovanje Slobodana Jovanoviće poznato je da je on napisao najvrednije stranice o srpskom nacionalnom interesu, našem političkom mentalitetu i teškoj istorijskoj sudbini srpskog naroda. Optuživati Slobodana Jovanovića da je zataškivao genocid nad Srbima u NDH spada u red najzlokobnijih ideoloških diskvalifikacija. Zaista je veoma utešno što Đorđe Stanković i sâm velikodušno kaže da ne može da ospori stručnu i literarnu vrednost jednog broja dela Slobodana Jovanovića, bez obzira na to što su neka već prevaziđena. Ali on ne može da oprosti što u sudbinskim pitanjima nacije i države Slobodan Jovanović nije pokazao „građanske kuraži“, ni volje da ih rešava u skladu s vremenom u kome je preuzeo odgovornost.\nĐorđe Stanković se kao skrupulozni naučnik i istoričar poziva na prvorazredne istorijske izvore i to na „svedočenja“ saradnika Slobodana Jovanovića i članova njegove neuspešne vlade, koji su izneli ocenu da je on na sve probleme gledao s apstrakcijom školskog seminara, mereći sudbinu srpskog naroda kao da je reč o tuđem narodu. Ovakva „svedočenja“ samo su još jedan dokaz da Slobodan Jovanović nije bio – što je danas slučaj –političar opšte prakse, već istaknuti naučnik i istoričar, koji se mimo svoje volje našao u burnoj matici istorijskih zbivanja.\nMože se slobodno reći da Đorđu Stankoviću ne nedostaje kuraži, ali ne građanske. U svojoj „kuraži“ ovaj istoričar nije propustio da se posluži uvredama upućenim na adresu Slobodana Jovanovića. On je opet, po kazivanju Milana Grola, Božidara Markovića i ser Horh Randela, bio umorni i bolesno osetljivi starac, bez krvi i nerava, muževnosti u karakteru, podozriv, čiji osmeh je u najtragičnijim momentima jeziv. Ovde nema govora o objektivnom pristupu, u pitanju je besprimerna težnja da se Slobodan Jovanović još jednom nakon više od pedeset godina prikaže u najgorem mogućem svetlu.\nVrhunac bezobzirnosti Đorđa Stankovića uočava se u njegovoj tvrdnji da je kao naučnik dodao samo poneki kamen u temelje racionalnog naučnog znanja. Naprotiv, on nam je samo još jednom pokazao kako izgleda ideološko kamenovanje. Ali on nam je u isto vreme demonstrirao svu žilavost jednog odavno prevaziđenog pogleda na politiku i istoriju, koji je nakon Drugog svetskog rata sproveo sveopšti progon Slobodana Jovanovića iz javnog i društvenog života.\nTa hajka se očigledno nastavlja, ali ovo je ipak 2008. godina i tekst Đorđa Stankovića samo je još jedan dokaz pogubnosti simplifikovanog ideološkog pristupa naučnom prosuđivanju prelomnih istorijskih događaja i istorijskih ličnosti. Slobodan Jovanović je danas i pored svih ličnih i ideoloških osporavanja jedan od naših najcenjenijih političkih i pravnih mislilaca, teoretičara i istoričara, koji su poznavali istorijske tokove i imali stvaralačke snage da sudbinu svog naroda opišu na najblistaviji način. Slobodan Jovanović nije trajno spomenički zatvoren u svesti srpskog naroda, kako to ističe Đorđe Stanković, jer bi to bilo suprotno duhu njegovog naučnog dela, već naprotiv, njegovo delo je aktuelnije i vrednije više nego ikad i predstavlja stalnu inspiraciju za nove generacije.\n1. avgust 2008. godine


Španski državni tužilac zatražio zatvorsku kaznu za Lionela Mesija!\nOn je za Lionela Mesija zatražio zatvorsku kaznu od 22 meseca. Lionel i Horhe Mesi su pokušali da prikriju zaradu od prodaja fotografija najboljeg fudbalera Barselone. Oni su optuženi za utaju poreza od četiri miliona evra u periodu od 2007. do 2009. godine.\nPrvobitno se odustalo od sudskog gonjenja Lionela, pošto on navodno nije znao za finansijske poslove koje obavlja njegov otac Horhe prodajom njegovih fotografija.\nOtac Lionela Mesija optužen je da je preko ofšor kompanija stvorio mrežu čiji je cilj bilo sakriti pravi iznos profita ostvarenog na prodaji Mesijevog lika. Horhe dobit od prodaje fotografija svog sina kompanijama u Belizeu, Urugvaju, Švajcarskoj i Velikoj Britaniji nije prijavljivao španskim vlastima.


Posao: Situacija u kojoj ste trenutno može da vam predstavlja veće opterećenje trenutno. Ipak vas nešto čuva i vi na to ne morate da obraćate pažnju i na ta otežanja koja trenutno imate. Morate da budete dosledni oko svojih obaveza ali ne po cenu iscrpljivanja.\nLjubav: Ukoliko ste zaljubljeni u jednu Devicu ili Blizanca, možete biti srećne ruke ovaj put. Vaše trenutno emotivno stanje može da se promeni na bolje.\nPosao: Ukoliko ste planirali saradnju sa jednom Škorpijom ne dopustite sebi loše zapažanje, koje vam donosi malo lošije raspoloženje. Ne pokušavajte da se oslonite na saradnike u većoj meri nego budite malo fleksibilniji u onome što ste naumili.\nLjubav: Vaš emotivni život je pomalo uzmrdan nekim lošim uticajem planeta koje vam ne donose nešto spektakularno. Morate da se oslonite na partnera u većoj meri ali ne želite to.\nZdravlje: Digestivni trakt je u problemu.\nPosao: Volite da vodite tuđu brigu i ne želite da se bavite svojim temama. Morate da se povinujete datoj situaciji kroz zadatke koji vam se dostavljaju na duže vreme. Morate da se dobro informišete oko onoga što trenutno imate kao loše iskustvo.\nLjubav: Ukoliko se radi o jednom Strelcu ne zaboravite da je ovo avanturistička duša koja vas gleda kao na potrošnu robu. Nije na odmet da se neke stvari kriju a da budu prilično očigledne.\nPosao: Ne želite da propuštate stvari koje niste stigli da završite. Neko iz vašeg okruženja je spreman da se požrtvovano prikloni vašem stavu ali vi ne dozvoljavate baš takav tretman. Uviđate mnogo dobre poslovne prilike ali ćete ih uzeti u obzir za neko vreme.\nLjubav: Niste očekivali veći izliv emocija i želite nešto konkretno da pokrenete u svom emotivnom životu. Pokušaj da se oslobodite nekoga od ranije, može da vam uspe u narednom periodu.\nZdravlje: Možete da imate povišenu temperaturu.\nStrana 2 od 3 Prethodna Sledeća\nDnevni horoskop za SREDU – 12. avgust 2020...


Izvršena primopredaja vlasti u Arilju – NovostiDana.rs\nIzvršena primopredaja vlasti u Arilju\nARILJE – U opštini Arilje danas je zvanično izvršena primopredaja vlasti, a novoizabrani predsednik opštine Zoran Todorović (SNS) preuzeo je dužnost od svog prethodnika Milana Nikolića (SRS).\nNovu vladajuću koaliciju, koja je juče preuzela vlast u Arilju, čine SNS, SPO, SPS, NS i PUPS.\n„U kratkom razgovoru Nikolić me je izvestio o svojim aktivnostima u toku ovih šest meseci, održanim i novozakazanim sastancima. Moram da primetim da je za ovaj period, koliko mi nismo bili na vlasti, Arilje izgubilo oko 200 miliona dinara investicija, koje su već bile dogovorene i trebalo je da se odrade sredstvima Direkcije za puteve“, rekao je Todorović u izjavi Tanjugu.\nOn je podsetio da su izabrani novi ljudi na najznačajnije funkcije – zamenik predsednika opštine Branko Vukajlović (SPO), predsednik skupštine Mićun Vasilijević (SPS), dok je njegov zamenik Katarina Gačević (SNS), a sekretar lokalnog parlamenta je Biljana Vukotić koja je nestranačka ličnost.\nTakođe, izabrano je i kompletno Opštinsko veće koje broji devet članova.\nSada već bivši predsednik opštine Arilje Milan Nikolić smatra da nova vlast nije legitimno izabrana.\n„Ako je legitimni predsednik skupštine prekinuo zasedanje i zakazao novo kako je moguće da neformalna grupa, bez obzira da li ima 18 ili 20 odbornika može da nastavi zasedanje“, kazao je Nikolić za Tanjug.\nOn je dodao da je uputio dopis Ministarstvu državne uprave i lokalne samouprave koja bi trebalo da oceni legitimnost smene vlasti u ovoj opštini.\nInače, do smene vlasti u Arilju došlo je krajem juna kada je vlast preuzela koalicija SRS-PRS-Dveri-DS i LDP.


RTCG - Radio Televizija Crne Gore - Nacionalni javni servis :: Korona virus - Svijet :: Diplomatska borba zbog naziva virusa\nKINEZI SE BUNE 26. 03. 2020. 22:57 >> 22:56 2\nKINEZI SE BUNE\nKina je izložena snažnim pritiscima zbog insistiranja američkog državnog sekretara Majkla Pompea da se novi korona virus koji je izazvao globalnu pandemiju, nazove "Vuhan virus" po kineskom gradu gdje je otkriven.\nPortparol kineskog Ministarstva spoljnih poslova Geng Šuang je danas ocijenio da je riječ o nastojanju da se Kina "žigoše" i diskredituje njen napor, a i da Pompeo pokušava da skrene pažnju i prebaci odgovornost.\n"On ima veoma loše namjere", rekao je Geng novinarima na dnevnom brifingu.\nGeng je takođe branio kineske napore u suzbijanju virusa i negirao da traži odgovornost za epidemiju na drugom mjestu.\nKina je optužena da je pokušala da ublaži informacije o epidemiji tokom rane faze, a neki od njenih diplomata otvoreno su sugerisali da je virus mogao da bude uvezen u Kinu iz Sjedinjenih Država.\nSvjetska zdravstvena organizacija i drugi upozoravali su da u virus u nazivu ne treba da sadrži geografsko porijeklo zbog njegove globalne prirode, pa je čak i predsjednik Donald Tramp odustao od termina koje je koristio - "kineski virus" ili "azijski virus" jer su kritičari rekli da podstiču diskriminaciju prema Azijcima i Amerikancima azijskog porijekla.


Odgušavanje lavaboa profesionalnim putem, Beograd, cena, iskustvo\nOdgušavanje lavaboa profesionalnim putem\nVaše vakuum gume često neće biti od pomoći kada se lavabo zapuši, i uzalud se trudite. U odvod često zalutaju dlake, prljavština sa sapuna i mnogo toga još. Sve to negde formira čep, a on otežava ili sasvim onemogućava da voda protiče normalno. Zbog svega toga se najčešće hvatamo za telefon i zovemo dežurnu ekipu vodointalatera, jer bez lavaboa ne možemo da funkcionišemo.\nMajstori dolaze za sat vremena najdalje, od trenutka kada prime vaš poziv. Korisno je da znate da se dolazak ne naplaćuje, već samo rad majstora i materijal koji tom prilikom potroše. Imaju specijalno oprmeljena vozila, sa najmodernijom opremom i savremenim alatima. Pre svega toga, mogu da se pohvale visokom stručnošću, znanjem i iskustvom u praksi. Sve je to garancija kvaliteta njihovog rada, a ponudiće vam i prihvatljive i realne cene.\nLavabo može da se odguši mašinskim putem, ili uz pomoć ručnih sajli, a to sve zavisi od procene majstora. Ako se sumnja na neki veći problem, može da se odradi snimanje cevi uz pomoć kamere, što je jedna relativno nova i veoma uspešna metoda. Na ovaj način, vodoinstalateri vide kakva je cev iznutra, te da li joj je potrebna zamena, u celosti, ili samo jednog dela. Nekada je dovoljno da se uradi saniranje cevi.


OSM Televizija - Dodik: Nakon izbora ista politika - afirmacija Srpske\nDodik: Nakon izbora ista politika - afirmacija Srpske\nBEOGRAD - Predsjednik Republike Srpske Milorad Dodik izjavio je Srni da politika državnog vrha Srpske, nakon oktobarskih izbora, ostaje ista i da će biti usmjerena na dalje pozicioniranje i afirmaciju Republike Srpske kroz dejtonski mirovni sporazum i Ustav Srpske.\n"Ono što je dobro za Republiku Srpsku, to ćemo raditi i u narednom periodu. Nemamo namjeru odustajati od naših strateških ciljeva", rekao je Dodik.\nPredsjednik Republike Srpske Milorad Dodik izjavio je večeras Srni da je za Republiku Srpsku izuzetno važna realizacija gasovoda "Južni tok" i da taj projekat neće biti zaustavljen.\n"Idemo u dalju proceduru, nećemo stati. Neće se zaustaviti taj projekat. Idemo u izgradnju gasovoda", rekao je Dodik, koji je danas u Beogradu prisustvovao vojnoj paradi "Korak pobjednika", održanoj povodom 100 godina od početka Velikog rata i 70 godina od oslobođenja Beograda u Drugom svjetskom ratu.\nOn je istakao da je sa predsjednikom Izvršnog odbora "Gasproma" Aleksejom Milerom razgovarao u vezi sa "Gaspromom".\nDodik je rekao da je iza njega izuzetno uspješan dan i da se u nekim dijelovima razgovora sa predsjednikom Ruske Federacije Vladimirom Putinom "moglo vidjeti šta ruska politika i privreda na ovom prostoru misle".\n"Tu mogućost ćemo dobro izučiti i mi u Republici Srpskoj, te pokušati da napravimo iskorak", dodao je predsjednik Republike Srpske.\n"Srbi danas moraju da odbrane sve ono što se tiče njihovog identiteta, pismo, jezik, kulturu, krsnu slavu i sve ono što jeste identitet i da taj identitet ne skrivaju ni od koga i da se njega ne stide", istakao je Dodik.\nJoš iz iste kategorije: « BiH - Izbori - Završene pripreme za brojanje glasova pristiglih putem pošte Republika Srpska - Naredne godine izgradnja zgrade Šumarskog fakulteta »


Partizan na mišiće do pobjede – Borba\nDobio jeste – oduševio nije. Ostvario je Partizan treću uzastopnu prvenstvenu pobedu, ali se još jednom mučio. Dešavanja u Humskoj na koncu 9. superligaškog kola mogla bi da se sažmu u konstataciju: ništa bez Afrikanaca. Premijerni meč posle ispadanja iz Evrope tim Aleksandra Stanojevića rešio je u svoju korist oslanjajući se na učinak fudbalera sa Crnog kontinenta.\nU glavnoj ulozi Sejduba Suma. Kao protiv Šarlroe u četvrtak veče, omaleni Gvinejac je početkom drugog poluvremena napravio razliku u korist favorita. Najpre je na proigravanje Lazara Markovića centrirao na peterac da bi Nigerijac Umar Sadik otključao bravu, a odmah zatim u skoku (!), posle Markecovog centaršuta omaleni vezista omeo je rezervnog štopera Dimitrija Tomovića (startni Nemanja Zdravković se povredio u ranoij fazi), možda i kačio fudbal, za razoružavanje OFK Bačke – 2:1.


Predstavnici Odjeljenja za informiranje javnosti Suda BiH, u saradnji sa Odjeljenjem za podršku svjedocima, organizirali su posjetu studenata psihologije Sudu Bosne i Hercegovine. Riječ je o grupi od ...\nAmbasador Savezne Republike Njemačke u Bosni i Hercegovini, Nj.E. Christian Hellbach sa svojim saradnicima posjetio je danas Sud Bosne i Hercegovine i razgovarao sa predsjednicom Suda Meddžidom Kreso....\nPredstavnik Suda BiH učestvovao na konferenciji u Bihaću\nDana,24. novembra 2014.godine predstavnik Suda BiH učestvovao je na konferenciji u Bihaću, u organizaciji Helsinškog odbora za ljudska prava u Republici Srpskoj. ...\nGrupa od 50 studenata Pravnog fakulteta iz Banja Luke posjetila je danas Sud Bosne i Hercegovine. Predstavnici Odjeljenja za informiranje javnosti Suda BiH u saradnji sa Helsinškim odborom za ljuds...\nDana 17. oktobra 2014.godine, predstavnik Suda BiH učestvovao je na konferenciji u Kladnju, u organizaciji Helsinškog odbora za ljudska prava u Republici Srpskoj....\nGrupa od 15 studenata prava, članova Evropskog udruženja studenata prava iz Sarajeva posjetila je danas Sud Bosne i Hercegovine....\nAmbasador Nj. E. Jonathan Moore podržao rad Suda Bosne i Hercegovine\nŠef Misije OSCE-a u Bosni i Hercegovini ambasador Jonathan Moore posjetio je danas Sud BiH i razgovarao sa predsjednicom Suda Meddžidom Kreso. Tokom posjete razgovarano je o velikoj podršci koju je me...\nSud Bosne i Hercegovine ugostio je danas grupu od 20 učenika Nykøbing Katedralskole iz Danske. Učenici su u višednevnoj studijskoj posjeti Bosni i Hercegovini u okviru koje žele da iz prve ruke viš...\nPredstavnici pravosudnih institucija iz Škotske posjetili su danas Sud Bosne i Hercegovine. Cilj ove posjete je upoznavanje sa bosanskohercegovačkim pravosudnim sistemom s naglaskom na sistem zaštite ...\nDelegacija Udruženja mladih advokata – branilaca iz Holandije posjetila je danas Sud Bosne i Hercegovine. Tokom posjete imali su priliku pratiti ročište u predmetu Mujčinović Safet i drugi. ...\nGrupa od 25 učenika iz raznih krajeva svijeta, koji su polaznici kursa „Peace by Piece“ Koledža Ujedinjenog svijeta u Mostaru (UWC Mostar), posjetila je danas Sud Bosne i Hercegovine....\nIzvanredni i opunomoćeni ambasador Republike Turske u BiH Nj. E. Cihad Erginaya posjetio je danas, 05.08.2014. godine Sud Bosne i Hercegovine. Tokom razgovora sa predsjednicom Suda BiH Meddžidom Kreso...\nGrupa od 10 studenata Univerziteta u Denveru, Sjedinjene Američke Države, zajedno sa svojom profesoricom posjetila je danas Sud Bosne i Hercegovine. ...\nU organizaciji udruženja „Pravnik“ iz Sarajeva, Sud Bosne i Hercegovine danas je posjetila grupa od 30 postdiplomskih studenata prava iz više od 20 zemalja koji borave u Sarajevu kao polaznici 8. Među...


Početak projekta „Poslovna inkluzija“ - ManpowerGroup (copie 1) | CCI France Serbie\nPočetak projekta „Poslovna inkluzija“ - ManpowerGroup (copie 1)\nObaveštavamo vas da će naša članica kompanija Manpower Group održati prezentaciju projekta „Poslovna inkluzija“ u sredu, 23. septembra od 14:00 do 15:00h u velikoj sali kompanije ManpowerGroup, Milutina Milankovića 11a, Novi Beograd.\nCilj projekta je da se osnaži zapošljivost teže zapošljivih grupa građana/ki Srbije. U okviru projektnih aktivnosti, koje počinju 28. septembra, podrška će biti pružena osobama sa invaliditetom, mladima bez roditeljskog staranja, osobama starosti iznad pedeset godina sa akcentom na nezaposlene koju su proglašeni tehnološkim viškom.\nPutem pružanja besplatnog programa za procenu, fokusiranog na snage i potencijale, i organizacijom radionica usmerenih na sticanje dodatnih veština i znanja učesnika projekta, ovaj program promoviše ravnopravnost pri zapošljavanju i doprinosi zapošljivosti učesnicima u programima ovog projekta. Sa druge strane, projektne aktivnosti će biti usmerene i na podizanje svesti poslodavaca o mogućnostima zaposlenja teže zapošljivih grupa\nInVivo Group i Soufflet Group ulaze u ekskluzivne pregovore s ciljem osnivanja nove grupe


Izvor: Politika/Kultura arhiva vesti 17.09.2016 - Naslovi.net\nIzvor: Politika/Kultura arhiva vesti 17.09.2016\nStvarnost izmeštena na polje umetnosti\nOtvaranjem 17. Bijenala umetnosti Pančevo, u ovom trenutku, postoje centar umetničke mape Srbije i regiona. Pančevo – Šta su teme umetnika Balkana i jugoistočne Evrope, koja je i kakva njegova pozicija sada i ovde, odgovori su koje traži 17… »\nŽelimo da se uspostavi veza između Bitefa i festivala u Avinjonu i da se organizuje njihova saradnja, kaže An-Loren Viguru, koja rukovodi projektom Teatroskop. Ovde postoji značajna kreativna snaga, koja još nije dovoljno poznata u inostranstvu… »\nNe verujem da će predstava „Tajna crne ruke” imati mnogo drugačije čitanje jer je suština ista. Evropa je tu, Apis je tu, svi su ovde. Mjuzikl „Tajna crne ruke” po delu Puriše Đorđevića, u režiji Ljubiše Ristića koji će posle 33 godine… »\nPremijera Šekspirovog „Hamleta” u režiji Aleksandra Popovskog biće održana večeras u 20 časova na Sceni „Ljuba Tadić” Jugoslovenskog dramskog pozorišta, čime se između ostalog obeležava i 400 godina ode smrti najvećeg dramskog pisca u… »


Vučić: od 10. novembra putovanje između tri zemlje bez Pi-Si-Ar - Glas Srpske\nSrna 30.10.2020 19:00\nBEOGRAD - Predsjednik Srbije Aleksandar Vućić izjavio je da je sa predsjednicima vlada Albanije Edijem Ramom i Sjeverne Makedonije Zoranom Zaevim dogovoreno da će građani ove tri zemlje od 10. novembra moći iz jedne u drugu državu da putuju bez pi-si-ar (PCR) testa.\nučić je naglasio da će ministri zdravlja tri zemlje u narednim danima dogovoriti međusobnu pomoć i regulisanje troškova liječenja, ukoliko se pacijenti iz Sjeverne Makedonije i Albanije nađu na teritoriji Srbije ili obrnuto.\nOn je naglasio da je dogovoreno da se do 10. novembra završi i sve u vezi sa mogućnošću putovanja samo sa ličnom kartom između Srbije, Sjeverne Makedonije i Albanije, te da je “postignut dogovor o tri tačke: radnim dozvolama, međusobnoj pomoći kod elementarnih nepogoda i bržem carinskom radu”, prenosi Tanjug.\n“Postignut je potpuni dogovor o radnim dozvolama, pomoći u elementarnim nepogodama, kao i u vezi sa bržim carinskim radom kako bi kamioni i građani što kraće čekali na granicama”, objasnio je Vučić.\nOn je prenio da je bilo riječi o tome kako da tri zemlje zajednički snaže zajedničku političku poziciju, pred svaki samit, poput onog koji će, u okviru Berlinskog procesa, 10. novembra biti održan u Sofiji.\n“Da napravimo politički dogovor da jedni druge podržavamo pri izboru u međunarodna tela ili kada imamo interes za nekog drugog da glasamo zajedno. I to bi trebalo još bolje da funkcioniše u budućnosti”, rekao je Vučić.


Vlada RS - Srpskainfo\nZa humanitarne organizacije i udruženja više od pola miliona maraka\nVlada Republike Srpske dala je saglasnost da se na ime tekućeg granta humanitarnim organizacijama i udruženjima, za prva četiri mjeseca ove godine, isplati 553.333 KM.\nPOTVRĐENO PISANJE SRPSKAINFO Šeranić novi ministar nauke i tehnologije, Komić u Republičkom zavodu za statistiku\nPredsjednica Vlade Republike Srpske Željka Cvijanović obavijestila je danas članove Vlade da je, po pribavljenom mišljenju predsjednika Republike Srpske i predsjednika Narodne skupštine Republike Srpske, izvršila promjene u sastavu Vlade Republike Srpske, tako što je umjesto Jasmina Komića imenovala Alena Šeranića za ministra nauke i tehnologije u Vladi Republike Srpske.\nNovi ministar u Vladi Republike Srpske biće Alen Šeranić, aktuelni šef odsjeka za međunarodne odnose i evropske integracije u Ministarstvu zdravlja RS – ekskluzivno saznaje Srpskainfo.\nEKSKLUZIVNO Cvijanović će naredne sedmice izvršiti PRVU KADROVSKU PROMJENU u aktuelnom sazivu Vlade RS\nPremijerka RS Željka Cvijanović tokom naredne sedmice izvršiće prvu kadrovsku promjenu u aktuelnom sazivu Vlade RS, ekskluzivno saznaje srpskainfo.com.\nZa vantjelesnu oplodnju 31 lokalna zajednica izdvojila više od 400.000 maraka\nU prošloj godini je 31 lokalna zajednica u Republici Srpskoj izdvojila 400.951 KM za finansiranje vantjelesne oplodnje, navodi se u informaciji koju je danas usvojila Vlada Republike Srpske.\nVlada RS usvojila rebalans budžeta od oko 3,4 milijarde KM\nVlada Republike Srpske usvojila je danas predloženi rebalans ovogodišnjeg republičkog budžeta po hitnom postupku od 3.424.000.000 KM, koji je za 87 miliona KM veći od planiranog budžeta za ovu godinu, rekao je ministar finansija Srpske Zoran Tegeltija.\nVlada RS: Tri miliona KM za socijalno zbrinjavanje radnika\nVlada Republike Srpske usvojila je Informaciju o realizaciji Osnova programa socijalnog zbrinjavanja radnika koji će procesom privatizacije, stečaja i likvidacije preduzeća ostati bez zaposlenja, za prošlu godinu, a u budžetu za 2017. godinu za ovu namjenu planirano je tri miliona KM.\nPROMJENE U PLATNOM PROMETU Oštrija kontrola bankovnih računa DUŽNIKA i sumnjivih lica\nVlada Republike Srpske je predložila izmjene i dopune Zakona o unutrašnjem platnom prometu, što će, kako tvrde, omogućiti bržu i lakšu identifikaciju računa dužnika u poreskom, sudskom i izvršnom postupku.\nNezadovoljne majke poručuju: Nismo odustale, čekamo odluku Ustavnog suda, pa opet idemo na ulicu\nNakon nekoliko izlazaka na ulicu, protesta, akcija i poziva premijerke na sastanak, majke nezadovolje Zakom o dječijoj zaštiti pravdu su potražile na Ustavnom sudu Republike Srpske.\nKraj tradicije duge 130 godina: Vlada Srpske pustila "niz vodu" Fabriku duvana Banjaluka\nVlada Republike Srpske ne može preuzeti Fabriku duvana Banjaluka, niti staviti pod svoje okrilje. Ono što mi možemo i što je naš zadatak je da maksimalno zaštitimo interese radnika, rekao je ministar rada i boračko-invalidske zaštite RS Milenko Savanović.\nVlada Srpske za nerazvijene opštine izdvaja 300.000 KM\nVlada Republike Srpske dala je saglasnost da iz budžeta Ministarstva uprave i lokalne samouprave za ovu godinu bude izdvojeno 300.000 KM za sufinansiranje projekata nerazvijenih i izrazito nerazvijenih opština iz sredstava budžeta Republike Srpske.\nVlada RS odlučila: Od 1. aprila penzije veće za dva odsto\nNEĆE DA DIJELE ZARADU Vlada Srpske ipak ne da RADARE privatnicima\nVlada Republike Srpske obustavila je sporni posao nabavke radara i bezbjednosnih kamera po principu partnerstva s privatnim firmama.


Dodik: Izetbegović uveo narod u rat - Sputnjik Srbija\n02:52 14 Avgust 2020\n15:08 07.12.2015 (osveženo 15:09 07.12.2015) Preuzmite kraći link\nPredsednik Republike Srpske Milorad Dodik izjavio je pred Haškim tribunalom da su muslimani u BiH hteli da nametnu svoju volju Srbima i Hrvatima i proglase nezavisnu BiH. On je dodao i da je Alija Izetbegović uveo narod u rat nastojeći da ostvari dominaciju Bošnjaka na celoj teritoriji BiH.\nSvedočeći na suđenju bivšem komandantu Vojske Republike Srpske generalu Ratku Mladiću, Dodik je rekao da su Srbi u BiH želeli da ostanu u Jugoslaviji, a Hrvati podržavali nezavisnost Hrvatske, verujući da će joj se pripojiti i jedan deo BiH, prenose „Nezavisne novine“.\n„Odmah nakon fomiranja SDA u BiH, koja je promovisala radikalni islam, napetost je bila velika. Kao reakciju na formiranje SDA formirani su SDS i HDZ. Te tri partije dobile su 80 odsto podrške glasača i formirale vladu“, naveo je on.\nHrvatska i Slovenija su, kako je naveo, proglasile nezavisnost, i to je značilo razbijanje Jugoslavije.\n„Partija kojoj sam ja pripadao zalagala se za očuvanje Jugoslavije, ali mi nismo bili relevantan politički faktor“, rekao je Dodik.\nOn je dodao da su stranke na vlasti formalno sarađivale, ali da je očigledna bila saradnja SDA i HDZ-a, koji su bili u koaliciji.\n„Alija Izetbegović je prekršio princip konstitutivnosti, što je dovelo do rata. Njegov potpis na Dejtonskom sporazumu je takođe sumnjiv, jer on nije bio predsednik Bosne i Hercegovine, kako se lažno predstavljao“, rekao je Dodik.\nPrema njegovim rečima, Izetbegović je kao predsedavajući Predsedništva BiH tražio od parlamenta da prizna Sloveniju i Hrvatsku, iako to nije bio usaglašen stav Predsedništva, nego da stav njegove partije i njega lično.\n„Rekao sam mu tada da je zloupotrebio parlament i da ne može da iznosi stavove koji nisu usaglašeni u Predsedništvu“, rekao je Dodik.\nGovoreći o formiranju Skupštine srpskog naroda u BiH, Dodik je rekao da je to bio iznuđen potez, jer su Srbi tražili da na važnim pitanjima ne bude preglasavanja, ali to se nastavljalo, prenosi list.\nDodik je takođe rekao da je rat počeo zločinom nad srpskim civilima u Sijekovcu kod Broda i ubistvom srpskog svata na Baščaršiji.\nPredsednik RS je rekao da je Alija Izetbegović, ubrzo nakon potpisivanja Dejtonskog sporazuma u želji da iznutra reformiše Dejtonski sporazum, tražio od Ustavnog suda da se konstitutivnost naroda prizna na području cele BiH.\nPrilikom ulaska u sudnicu, Mladić je ustao i salutirao predsedniku RS Miloradu Dodiku, zbog čega ga je sudsko veće opomenulo, navodi banjalučki list.\nregion, BiH, Dodik, region


- To je naš glavni posao i hajde da ga uradimo. Sto godina je prošlo i sad je pravo vreme. Ubeđen da možemo, nemam šta drugo da vam kažem osim dve reči i tražim da je ponavljate sa istom verom koje su imali oni nad čijim kostima danas stojimo - Živela Srbija - rekao je Vučić.\nPrema njegovim rečima, imamo obavezu i dužnost da se na isti način kako su se vojnici pre sto godina borili za Srbiju i ginuli za njih, mi sada za Srbiju radimo i živimo.\n- Vreme je da zemlji ponovo damo bar deo onoga što su joj dali oni koji su joj dali sve, vreme je da prestanemo da kukamo i da se žalimo, da se potrudimo za našu Srbiju. Vreme je za našu žrtvu i naš napor - rekao je Vučić.\nU Srbiju su, kako je istakao, u Prvom svetskom ratu verovali svi koji su verovali u slobodu, i iz te vere i požrtvovanosti nastala je država u kojoj savremeno pokoljenje ima obavezu da da gradi ono što je nastalo na žrtvi predaka.\n- Srbija i svi mi nastali smo tada braneći sebe, svoju slobodu i svoju zemlju. Došli smo ovde na Cer da postanemo slobodna i poštovanja vredna nacije i verovali smo u pobedu - rekao je Vučić.\n- Mnogo smo vremena potrošili na pogrešne odluke, režime i ratove, ali vratili smo se i spremni smo da osvojimo svoj Tekeriš i Cer. Srbija će nastaviti da slavi svoje pobede i nastaviće da pobeđuje u budućnosti. Živela Srbija! Do konačne pobede - rekao je Vučić.\nSrbija danas, kako je objasnio, kao i Prvom svetskom ratu pripada Evropi, ali ne okreće leđa ni Rusima, koje su, kako je rekao, svi zaboravili i protiv kojih su svi danas.\n- Mi smo na evropskom putu, ali ledja Srbin prijatelju u nevolji nikad nije okretao - rekao je Vučić.\nOn je zahvalio i austrijskom ambasadoru na tome što prisustvuje ceremoniji i pokazuje koliko je veliki narod iz kojeg dolazi.\nOn predvodi državnu ceremoniju u čast 100. godišnjice od Cerske bitke, a svečanosti prisustvuju brojni ministri, članovi diplomatskog kora, i predstavnici Vojske Srbije, Srpke pravoslavne crkve i lokalnih vlasti.\nSrpska vojska je avgusta 1914. pod komandom generala Stepe Stepanovića porazila daleko nadmoćniju austrougarsku vojsku, izazvavši šok i nevericu u Beču i Berlinu, oduševljenje među saveznicima, jer je bitka na Ceru okončana kao prva velika saveznička pobeda u Prvom svetskom ratu.\nPočetak ceremonije oglasio je trubač Reprezentativnog orkestra Garde Vojske Srbije, a verski obred služi patrijarh srpski Irinej.\nPredsednik Vlade Srbije Aleksandar Vučić i predsednik Republike Srpske Milorad Dodik položili su danas, na početku svečanosti povodom stogodišnjice Cerske bitke, vence na spomenik palima u prvoj savezničkoj pobedi u Prvom svetskom ratu.\nU organizaciji Ministarstva odbrane i Vojske Srbije prikazan je dokumentarni film sa otvaranja Spomenika cerskim junacima, a priređena je i muzejska postavka. Organizator svečanosti je Odbor za negovanje tradicija oslobodilačkih ratova Srbije Vlada Republike Srbije.\nJunaci cerske bitke\nIz Šapca je krenulo oko 1.300 učesnika Cerskog marša, a pešačka tura od 38 kilometara okupila je decu i stare iz svih krajeva Srbije, kao i iz bivših jugoslovenskih republika.\nOdsudni deo Cerske bitke odigrao se u noći između 15. i 16. avgusta 1914. godine na jugozapadnim obrnocima planine Cer, a bitka je okončana kao prva velika saveznička pobeda u Prvom svetskom ratu - koju je izvojevala srpska vojska.\nPosle 'Cerske bitke', širom Evrope proneo se glas da je malena Srbija uspela da porazi austrougarske trupe, što je povećalo njen ugled među saveznicima.\nTokom krvavih borbi gubici austrougarskih trupa dostigli su 27.000, dok je iz stroja izbačeno oko od 16.500 srpskih vojnika, od čega 2.107 poginulih.\nPROSLAVA HANUKE Osam dana jevrejskog praznika svetlosti


BTC $43.024 -0,25%\nBNB $495 +0,25%\nSOL $149 +2,10%\nDOGE $0,18 -4,60%\nVodeća američka kripto berza Kraken pridružila se berzanskoj mreži Silvergate-a, sledeći berzu Gemini braće Vinklevos.\nKraken, jedna od najvećih i najstarijih bitkoin (BTC) berzi na svetu, pridružila se Silvergate berzanskoj mreži (SEN). Pridruživanjem SEN-u, američka berza kriptovaluta omogućava svojim klijentima da deponuju i podižu američke dolare sa Silvergate računa bez ikakvih naknada, kompanija je objavila 27. novembra.\nPrema saopštenju, postupak deponovanja će biti drugačiji na osnovu toga da li Kraken korisnici imaju Silvergate račun. Ako imaju račun u Silvergate-u, korisnici kompanije Kraken će jednostavno morati da omoguće SEN finansiranje na svom Kraken nalogu pre upotrebe opcije. Oni koji nemaju Silvergate račun moraće da ga otvore u banci.\nBaza kripto klijenata kompanije Silvergate nastavlja da raste\nSilvergate Capital je komercijalna banka sa sedištem u Kaliforniji, fokusirana na poslovanje sa digitalnom valutom. SEN Silvergate-a je mreža kripto berzi i investitora koja omogućava transakcije američkih dolara između članova SEN-a.\nKao što je objavljeno, klijenti Silvergate-a uključuju, među ostalim, kripto berze, rudare i kastodi servise. Banka koja je nastrojena kriptovalutama je primetila da je broj korisnika digitalne valute porastao sa 655 na dan 30. juna 2019. na 756, 30. septembra 2019., kako je Silvergate izjavio u prijavi pred američkom Komisijom za hartije od vrednosti.\nU avgustu 2019. godine, SEN je dodao još jednog važnog kripto partnera, berzu Gemini braće Vinklevos, omogućavajući brže transfere u američkim dolarima.\nRanije ovog meseca, Silvergate banka je lansirala svoje akcije za trgovanje na njujorškoj berzi pod oznakom NYSE:SI.


Srbija ima obrazovane ljude\nBeta 14. oktobra 2015. 12:15\nMinistar prosvete, nauke i tehnološkog razvoja Srđan Verbić izjavio je danas da je Srbija jedina zemlja u Evropi koja nema nacionalni okvir kvalifikacija koji je neophodan zbog povezivanja potreba tržišta rada i obrazovanja.Verbić je u Beogradu na javnom slušanju „Nacionalni okvir kvalifikacija – povezivanje obrazovanja i tržišta rada u Srbiji“ rekao da je zadatak za početak 2016. godine stvaranje takvog okvira, u kome treba da učestvuju ne samo Ministarstvo prosvete već i druga ministarstva, kao i poslodavci i sindikati.\n„Nacionalni okvir će ostati mrtvo slovo na papiru ako ga radi samo država ili samo jedno ministarstvo. Za uspeh nacionalnog okvira kvalifikacija potrebno je da svi socijalni partneri budu podjednako uključeni i država i poslodavci i svi granski sindikati“, rekao je Verbić.\nVerbić je kazao da se u školi stiču teorijska znanja i da praksa manjka, ali da je uprkos tome, malo zahteva poslodavaca da se takva situacija promeni.\nPredsednica Fonda za političku izuzetnost Sonja Liht rekla je da Srbija ima obrazovane ljude koji nisu prepoznati kao motor razvoja, zbog čega se događa da odlaze iz zemlje.“Oni koji imaju potencijal da budu elita našeg društva iz dana u dan odlaze, a država i društvo ne čine ništa da se taj trend preokrene“, istakla je Liht.\nPrema njenim rečima, nacionalni okvir kvalifikacija je jedan od bitnijih koraka u ostvarivanju jedne sveukupne strategije razvoja Srbije.\nPredsednica Odbora za obrazovanje Skupštine Srbije Aleksandra Jerkov ukazala je da postoji čitav spektar zvanja koja se stiču, a na tržištu ne postoje.\nNa javnom slušanju istaknuto je da je neophodno uskladiti potrebe tržišta sa obrazovanjem, jer ako postoje dobro obrazovana i pravilno usmerena deca, lakše će se naći posao.


Republika / OTKRIVAMO! ČUDOM IZBEGNUTA TRAGEDIJA NA BEOGRADSKOM AERODROMU: Kontrolorke usmerile avion na grupu radnika\nPrema informacijama do kojih je došao naš list, sve se desilo pre nekoliko dana, kada su iz Kontrole letenja zaboravili da su pustili električare da čiste šahtove na ivici piste.\n- To su radovi koji se periodično obavljaju i sve je stvar uobičajene procedure i dogovora s Kontrolom letenja. Ovog puta, međutim, dve kontrolorke su zaboravile na radnike koji su obavljali posao ništa ne sluteći i dozvolile su poletanje cesne. Avion su pustili da rula i on bi bukvalno počistio radnike, nema šanse da bi neko preživeo - opisuje naš sagovornik.\nDirektorat za civilno vazduhoplovstvo potvrdio incident i pokrenuo vanredni nadzor\nIpak, kako navodi, kontrolorke su u poslednji čas uočile šta se dešava i bukvalno u zaustavile poletanje.\n- Radnici nisu i saznali da ih je bukvalno nekoliko sekundi delilo od sigurne smrti - kaže izvor našeg lista.\nDirektorat za civilno vazduhoplovstvo, kom smo poslali pitanja, potvrdio nam je da je dobio prijavu o incidentu.\n- Direktorat civilnog vazduhoplovstva Republike Srbije dobio je prijavu događaja od aerodromske kontrole letenja Beograd i radi utvrđivanja predmeta prijave odmah će pokrenuti vanredni inspekcijski nadzor. Po okončanju procesa, Direktorat civilnog vazduhoplovstva obavestiće vas o ishodu obavljenog vanrednog inspekcijskog nadzora - stoji u odgovoru koji smo dobili.\nSličan incident i u januaru\nPodsetimo, i u januaru je, pravim čudom, odnosno zahvaljujući prisebnosti pilota, izbegnuta tragedija na beogradskom aerodromu. Do greške je (da li vam zvuči poznato?) došlo zbog propusta Kontrole letenja Srbije i Crne Gore (SMATSA), koja je zaboravila da je dozvolila majstorima da popravljaju signalizaciju na pisti beogradskog aerodroma "Nikola Tesla", pa je usmerila avion za poletanje u njihovom pravcu.\n- Sreća u nesreći jeste što je u pitanju bio običan putnički avion, pa je pilot uspeo ranije da poleti. Da se radnici nalaze na pisti, pilot je odmah obavestio Kontrolu letenja, pa su radnici hitno evakuisani. Samo nekoliko minuta posle ovog incidenta na pistu je sleteo "Erbasov" avion A330-200 kompanije "Katar ervejz", koji zbog veličine sigurno ne bi uspeo da izbegne radnike na pisti - ispričao je izvor Srpskog telegrafa koji je bio očevidac ovog događa.\nSrbija Beograd Tragedija Radnici Aerodrom Kontrola leta


Varšava obeležava datum svog porobljenja, ali ne i oslobođenja - Sputnjik Srbija\n05:49 15 Jun 2021\n18:54 13.01.2020 (osveženo 18:59 13.01.2020) Preuzmite kraći link\nZvanična predstavnica Ministarstva inostranih poslova Rusije Marija Zaharova izrazila je čuđenje zbog odbijanja Varšave da obeležava oslobođenje grada od nacista.\n„Ako govorimo o još jednoj tendenciji u nizu, ne mogu da razumem kako se može obeležavati datum početka rata, a da se praktično ignoriše datum oslobođenja? Istovremeno se u potpunosti iskrivljuju uzroci početka rata i predratna situacija“, napisala je Zaharova na Fejsbuku.\nOna je dodala da će antifašisti u Evropi takvim tempom „opet morati da idu u ilegalu“.\nVaršava je 17. januara pre 75 godina oslobođena od nacista, ali to u poljskoj prestonici neće biti zvanično obeleženo. Moskva će pak na taj dan organizovati počasnu paljbu.


Creed 2 – Trejler 2 - Muški magazin - trendovi, fitness, lifestyle, saveti, devojke... `\nCreed 2 – Trejler 2\nEvo još jednog trejlera koji nam pokazuje šta će se dešavati u borbi između Adonisa Krida i VIktora Draga...\nUskoro će se u bioskopima pojaviti dugoočekivani nastavak CREED franšize i fanovi su vrlo uzbuđeni. Ovo je još jedan film koji je proizvod Silvestera Stalonea, koji će još jednom tumačiti ulogu penzionisanog Rokija Balboe, koji je trener mladom Adonisu Kridu.\nAdonis ovoga puta nastavlja sa misijom da proslavi ime svoga oca i da sebi i svetu pokaže da je pravi naslednik, ali njegov sledeći protivnik je neko za koga će biti emotivno vezan. Reč je o sinu Ivana Draga. Za one koji nisu gledali film Roki 4, Ivan Drago je u borbi ubio Adonisovog oca, Apolo Krida, pa se sada stvara atmosfera koju svi žele da vide.\nU trejleru smo videli par detalja, od kojih nam jedan pokazuje da Roki govori Adonisu da nema šta da dokazuje i da treba da preskoči ovu borbu, jer se plaši da i on ne završi kao njegov otac, ali Adonisa to ne sprečava i on se sprema da uđe u ring sa mladim Dragom kojeg želi svim srcem da pobedi.\nIako legendarni Roki više nije glavni lik, fanovi jedva čekaju da vide kako će se nastavak priče odigrati i šta će uraditi naslednik Apola Krida.\nPROČITAJTE SLEDEĆI TEKST: Kako je Metju Mekonahi nemoguće učinio mogućim


Prethodno su danas ambasade zapadnih saveznika Turske pozvale na hitno oslobađanje Kavale, što je Turska opisala kao neprihvatljiv čin. Kavala je u zatvoru četiri godine bez osuđujuće presude, uprkos tome što je Evropski sud za ljudska prava zatražio njegovo puštanje na slobodu, preneo je Rojters. On je 2020. oslobođen optužbi vezanih za proteste organizovane širom zemlje 2013. godine, ali je presuda ove godine ukinuta i kombinovana sa optužbama u drugom slučaju u vezi sa pokušajem organizovanja državnog udara 2016. godine.\nPALA TURSKA LIRA: Smena tri člana Odbora za monetarnu politiku Centralne banke oborila valutu\n14. 10. 2021. u 14:20\n- Stalna odlaganja njegovog suđenja, uključujući spajanje različitih predmeta i stvaranje novih nakon prethodne oslobađajuće presude, bacila su senku na poštovanje demokratije, vladavinu prava i transparentnost u turskom pravosudnom sistemu - navele su ambasade. - Uzimajući u obzir presude Evropskog suda za ljudska prava po tom pitanju, pozivamo Tursku da osigura njegovo hitno puštanje na slobodu.\nAmbasade Kanade, Danske, Nemačke, Holandije, Norveške, Švedske i SAD postavile su ovo saopštenje na Tviteru. U saopštenju se pominju i Francuska, Finska i Novi Zeland, ali britanska novinsaka agencija to nije mogla nezavisno da proveriti.\n- Ambasadori koji daju preporuke i sugestije pravosuđu u tekućem slučaju su neprihvatljivi - napisao je on na Tviteru. - Vaša preporuka i sugestija bacili su senku na vaše razumevanje zakona i demokratije.\nTurska ambasadori Turska vesti Osman Kavala MSP Turske


Američki zvaničnik: Rusija imenovala novog komandanta za Ukrajinu\nArhiv - Ruski predsednik Vladimir Putin i general-pukovnik Aleksandar Dvornikov u Kremlju, 17. marta 2016.\nPoslije serije neuspjeha koje je pretrpjela od početka invazije, Rusija je imenovala novog ratnog komandanta za Ukrajinu, saopštio je u nedjelju neimenovani američki zvaničnik.\nRusija se sada okrenula 60-godišnjem generalu Aleksandru Dvornikovu, jednom od najiskusnijih vojnih zvaničnika Rusije - i prema američkim zvaničnicima - generalu poznatom po brutalnosti prema civilima u Siriji i drugim ratištima. Visoki američki zvaničnik, koji je otkrio ime novog ruskog komandanta, razgovarao je sa novinarima pod uslovom da ostane anoniman.\nMeđutim, savjetnik za nacionalnu bezbjednost Bijele kuće, Jake Sullivan, izjavio je da "nikakvo imenovanje bilo kog generala ne može da izbriše činjenicu da je Rusija već pretrpjela strateški neuspjeh u Ukrajini".\nJake Sullivan, savjetnik za nacionalnu bezbjednos\n"Ovaj general će biti samo još jedan tvorac zločina i brutalnosti nad ukrajinskim civilima", izjavio je Sullivan za program "Stanje nacije" na kablovskoj mreži CNN. "A Sjedinjene Države su, kao što sam i ranije govorio, riješene da učine sve što mogu da se pomogne Ukrajincima dok pružaju otpor njemu i snagama kojima komanduje."\nOdluka da se uspostavi novo vojno rukovodstvo donijeta je u vrijeme dok se Rusija, kako se vjeruje, sprema za koncentrisanu operaciju širenja kontrole nad Donbasom, poslije neuspješnog pokušaja da se osvoji glavni grad Kijev.\nDvornikov se istakao kao komandant ruskih snaga u Siriji, gdje Moskva od 2015. vodi vojnu kampanju pružajući podršku režimu predsjednika Bašara al-Asada tokom razornog građanskog rata.\nDvornikov je karijerni vojnici oficir i postepeno je unaprjeđivan nakon što je vojnu karijeru započeo 1982. kao komandant voda. Borio se u drugom ratu u Čečeniji i zauzeo nekoliko visokih pozicija a zatim dobio nadležnost nad ruskim trupama u Siriji 2015.\n2016. godine, Putin je Dvornikovu dodijelio medalju Heroj Ruske Federacije, jedno od najvećih odlikovanja u zemlji. Dvornikov je služio kao komandant Južnog vojnog okruga od 2016.\nSullivan je generala opisao kao vojnika sa historijom brutalnosti nad civilima u Siriji i rekao da "možemo očekivati slično u ovom ratu". Međutim, naglasio je da američka strategija ostaje ista - a to je pružanje vojne i logističke podrške Ukrajini.\nRazmjena zatvorenika Ukrajine i Rusije\nOtkrivena masovna grobnica nedaleko od Kijeva


BILČIK: Zabrinuti zbog polarizovane klime u Crnoj Gori – Portal Luca\nBILČIK: Zabrinuti zbog polarizovane klime u Crnoj Gori\nPredsjedavajući Parlamentarnog odbora za stabilizaciju i pridruživanje Evropskog parlamenta Vladimir Bilčik rekao je da je, kao što je konstatovano i u rezoluciji EP o Crnoj Gori, zabrinut zbog polarizovane i zategnute klime u zemlji, te da je konstruktivan dijalog ključan za dalji napredak.\nOnlajn sastanak Parlamentarnog odbora Evropske unije i Crne Gore za stabilizaciju i pridruživanje, kojem su kopredsjedavali predsjednik Skupštine Aleksa Bečić, i predsjedavajući delegacije Evropskog parlamenta Vladimir Bilčik, održan je danas.\nBilčik je ocijenio da, uprkos nekolikog pozitvnih aktivnosti u oblasti organizovanog kriminala i korupcije, važno je da Crna Gora slijedi mišljenje Venecijanske komisije na sveobuhvatan način i kroz dijalog koji ključuje sve stranke.\nBilčik je pozdravio inicijativu Bečića koji je pozvao na dijalog između parlamentarne većine i opozicije o svim pravnim rješenjima za koja je potrebna dvotrećinska ili tropetinska većina u parlamentu.\n“Bez rješavanja ovih pitanja ključni napredak Crne Gore bi bio izuzetno težak”, ocijenio je Bilčik.\nOn je kazao da je Crna Gora i dalje predvodnik u procesu evropskih integracija, ali da reforme moraju da idu bržim tokom.\n“Ključna pitanja su vladavina prava, sloboda medija, reforma pravosuđa, borba protiv korupcijne i orgnaizovango kriminala i ispunjavanje privremneih mjerila za poglavlja 23 i 24. Mislim da svi znamo šta treba da se uradi”, dodao je Bilčik.\nOn je rekao da će 22. juna biti održana Međuvladina konferencija sa Crnom Gorom, i pozvao Vladu da što prije imenuju šefove pregovaračkih grupa za poglavlja 23 i 24.\nBilčik je pozdravio što je Crna Gora prihvatila novu revidiranu metodologiju pregovora sa EU.\n“Nadamo se da će ta metodologija dati dodatan podsticaj i vjetar u leđa u procesu pregovaranja”, rekao je Bilčik.\nOn je kazao da su na izborima 30. avgusta građani tražili i dobili političke promjene, navodeći da u EU cijene to što je došlo do mirne promjene vlasti.\nBilčik je rekao da je nova Vlada, za prvih pola godine, odgovarala na kritiku na političke reakcije kad je bilo potrebno ali je pozvao da se više uradi kako bi se ubrzao proces integracija.\n“Uprkos nekoliko pozitivnih aktivnosti u oblasti organizovanog kriminala i korupcije, i brzim odlukama koje se tiču izmjena i dopuna Zakona o slobodi vjerosipovijesti i Zakona o državnom tužilaštvu, važno je da Crna Gora slijedi mišljenje Venecijanske komisije na sveobuhvatan način i kroz dijalog uključi sve političke stranke – to su elemetni za uspješnu reformu pravosuđa”, kazao je Bilčik.\nOn je kazao da očekuje da će uskoro doći do napretka u oblasti slobode medija, imajući u vidu da je po svjetskom indeksu slobode štampe, Crna Gora u lošijoj poziciji u odnosu na ostale države Zapadnig Balkana.\nNadamo se da će kohabitacije biti konstruktivna\nPrema riječima Bilčika, Crna Gora prolazi kroz period kohabitacije.\n“Vidjeli smo da je bilo nekih značajnih izazova u smislu kohabitacije između predsjednika Mila Đukanoivća i novog parlametna i Vlade. Nadamo se da će ona u narednom period biti konstruktivna”, naveo je Bilčik.\nOn je pozdravio odluku opozicije da učestvuje na današnjoj sjednici POSP-a.\n“Nadam se da je ovo dobar znak da bojkot neće trajati dugo jer je Crnoj Gori potreban parlament koji funkcioniše uz učešće svih političkih aktera i snaga”, rekao je Bilčik.\nOn je istakao da su dobrosusjedski odnosi od ključnog zanačaja za napredak u regionu Zapadnog Balkana.\n„Crna Gora i dalje igra konstruktivnu ulogu u regionu i podstičemo vas da nastavite da rješavate sva preostala pitanja, uključujući i pitanja sa Srbijom, kroz inkluzivan dijalog, bez konfrontacija“, zaključio je Bilčik.\nBečić: Stagniramo u pregovorima sa EU\nPredsjednik Skupštine Aleksa Bečić je kazao da se trenutno nalazimo u procesu stagnacija kad su u pitanju pregovori, ali da je nova vladajuća većina odlučna da pređe u fazu ofanzive i postigne veće rezultata na polju vladavine prava.\nOn je istakao da je Crna Gora predvodnica evropskih integracija na Zapadnom Balkanu, ali da se poslednjih godina nalazi u jednoj vrsti stagnacije kada su u pitanju pregovori.\n“Nova vlast je spremna da iz faze stagnacije pređe u ofanzivu i postizanje konkretnih rezultata na polju vladavine prava”, poručio je Bečić.\nOn je podsjetio da je Crna Gora prihvatila novu metodologiju pregovora sa EU.\n“Da smo gledali iz ugla Crne Gore, da smo gledali sebično, imajući u vidu da smo otvorili sva poglavlja, privremeno zatvorili tri, i da bi sada bili u prilici da zatvorimo još nekoliko poglavlja, vjerovatno bi drugačije razmišljali”, kazao je Bečić.\nOn je naglasio da su istinski spremni i posvećeni da se usmjere na fokus novog metodološkog pristupa- poglavlja 23 i 24.\n“Jasno nam je da bez napretka i progresa u tim poglavljima nema zatvaranja ostalih poglavlja i ubrzanja našeg evropskog puta”, dodao je Bečić.\nPrema njegovim riječima, za dalji evropski put Crne Gore i cijelog Zapadnog Balkana je regionalna saradnja.\n“Da gradimo mostove saradnja na prostoru Zapadnog Balkana jer mislim da od saradnje i pomoći svi imamo koristi, a od nesaradnje, stalnih provokacija i konfrontacija svi zajednički gubimo”, rekao je Bečić.\nOn je rekao da pristupanje Crne Gore i zemalja Zapadnog Balkana EU nema alternativu, ali da se zalaže za princip regate, da se pojedinačno cijene postignuti rezultati.\nBez deblokade pravosuđa napredak bi bio izuzetno težak\nBečić je kazao da su pred aktuelnim sazivom parlamenta dva cilja, koji su usmjereni na reformu izbornog zakonodavstva i deblokadu v.d. stanja u oblasti pravosuđa.\nOn je podsjetio da je krajem decembra donešena odluka o formiranju Odbora za sveobuhvatnu izbornu reformu, ali da je zbog bojkota opozicije počeo sa radom početkom aprila.\n“Očekujem konkretne rezultate rada i ovog puta uspješnu finalizaciju tog procesa”, dodao je Bečić.\nBečić je kazao da je blokada pravosuđa višegodišnji problem.\n“Nakon završetka sjednice Skupštine, u drugoj polovini juna ću pokrenuti dijalog između parlamentarnih političkih subjekata kako bi razgovarali i pokušali da nađemo rješenje za pozicije za koje je potrebna dvotrećinska ili tropetinska podrška poslanika”, rekao je Bečić.\nJasna želja da Zapadni Balkan bude dio EU\nGlavna pregovaračica Zorka Kordić predstavila je najznačajnije aktivnosti na planu evropske integracije Crne Gore, u susret primjeni revidirane Metodologije pristupanja EU.\n„U svjetlu buduće primjene Nove metodologije koja akcenat stavlja na snažniju političku dimenziju, Crna Gora ima dva snažna argumenta za politički dijalog na visokom nivou: jedina smo država kandidat koja ima sva poglavlja pregovora otvorena; i od početka pregovora dosljedno se usklađujemo sa Zajedničkom vanjskom i bezbjednosnom politikom EU, što je jasan pokazatelj naše geopolitičke orijentacije, između ostalog i kao punopravne članice NATO“, poručila je Kordić.\nOna je istakla da je Crna Gora pozdravila pokretanje revidirane metodologije pregovaranja, posmatrajući je kao izraz jasne želje da Zapadni Balkan bude dio evropske budućnosti.\n„Insistiranje na učincima u vladavini prava je u potpunosti usklađeno s prioritetima Vlade zasnovanim na principu nulte korupcije i snažne borbe protiv korupcije i organizovanog kriminala, uz unapređenje efikasnosti tužilaštva“, kazala je Kordić govoreći o odlučnosti i posvećenosti Vlade ispunjavanju obaveza iz najvažnijih poglavlja 23 i 24.


UTAKMICA ZABRANJENA: FUDBALERI CRVENE ZVEZDE VRAĆENI SA JARINJA\nUTAKMICA ZABRANJENA: FUDBALERI "CRVENE ZVEZDE" VRAĆENI SA JARINJA\nEkipa Fudbalskog kluba "Crvena zvezda", koja je danas trebalo da odigra utakmicu šesnaestine finala Kupa Srbije sa ekipom "Trepče" na stadionu u Žitkovcu kod Zvečana, vraćena je sa administrativnog prelaza Jarinje.\nDirektor "Crvene zvezde" Zvezdan Terzić rekao je da je konvoj sa fudbalerima zaustavljen na prelazu Jarinje i da su mu predstavnici Kosovske policijske službe prenijeli da je "Zvezdi" zabranjen ulazak na područje Kosova i Metohije.\n"Na moje pitanje zašto i ko je donio takvu odluku, kazali su mi da je to odluka Vlade Kosova", izjavio je Terzić novinarima na administrativnom prelazu Jarinje.\nOn je istakao da je utakmica "Crvene zvezde" sa "Trepčom" iz Kosovske Mitrovice bila prilika da se narodu na Kosovu i Metohiji priredi "lep ugođaj".\nTerzić je rekao da je laž sve što kažu institucije samoproglašenog Kosova.\n"Pokazali su da im ništa nije u duhu fer-pleja", ocijenio je Terzić, dodajući da su "Zvezdini" navijači "pokazali da je `Crvena zvezda` Srbija i da, gde god ima srpskog naroda, `Crvena zvezda` je tu".\nUtakmica je trebalo da bude odigrana 14.00 časova, ali se konvoj sa fudbalerima, rukovodstvom i navijačima "Crvene zvezde" vratio nazad put Raške.\n"Utakmica će biti odigrana sutra na nekom stadionu u Beogradu", najavio je Terzić.


Postoji više nego dovoljno materijala koji se koriste za prozore i vrata. Ali zašto je aluminijum dobar izbor? Pre svega, aluminijum je metal sa odličnim mehaničkim osobinama, koji se revolucionarno koristi u mnogim tehnološkim sektorima. Iako mnogo lakši od drugih metala, poseduje veoma visok nivo čvrstoće zbog čega se mnogo koristi u aeronautici, veoma zahtevnoj oblasti. Takođe, veoma je otporan na mnoge oblike korozije i troškovi potrebni za održavanje su skoro ravni nuli.\nPored toga, aluminijum je treći najzastupljeniji element u zemljinoj kori. On je zeleni materijal koji se zauvek može reciklirati, očuvajući sve svoje karakteristike bez degradacije kvaliteta. Energija potrebna za reciklažu je samo 5% od ukupne energije za inicijalnu proizvodnju, što ga čini jednim od najzelenijih materijala u građevinarstvu. Posebne prednosti aluminijumskih prozora i vrata su sledeće:\nPošto je veoma robustanmogu da se uklapaju sa velikim brojem mehanizama i prateće opreme, što dodatno poboljšava Vašu bezbednost. ALUMIL prozori i vrata su sertifikovani na protiv provalnu zaštitu, u skladu sa međunarodnim standardima ‘RC - Resistance Classification’.\nAluminijumski ramovi poboljšani sa specijalnim izolacionim poliamidima mogu da pruže visok nivo toplotne izolacije pogodnim za pasivne objekte sa nultim ili gotovo nultim nivoom potrošnje energije. U kombinaciji sa visokoizolovanim panelima, toplotno izolovani aluminijumski prozori štite Vaš dom od neželjenih temperatura iz spoljašnjeg okruženja kako u zimskim tako i letnjim vremenskim uslovima. Osim toga, zahvaljujući naprednim zaptivkama, prožaju otpornost čak i za hladne severne vetrove se efikasno rešavaju bez ikakve opasnosti da zima prođe unutra.\nU tom cilju postoje provere i sertifikacije u pogledu nivoa zvučne izolacije za prozore i vrata. Visokokvalitetni elastični materijali koje ALUMIL koristi u unutrašnjosti i na perimetrima naših sistema, kao i hermetičko zaptivanje svih prozora i vrata kada su zaključani bez zazora za prolazak zvuka, pružaju veoma visok nivo zvučne izolacije. Naravno slično kao i u toplotnoj izolaciji, najvažniji faktor povećanja zvučne izolacije su stakleni paneli koji će biti montirani na prozore i vrata. Na primer, trostruko zastakljeni prozori nude neuporedivo bolji nivo zvučne izolacije u odnosu na prozore sa jednostrukim staklom.